حکومەتى هەرێم سیستمی فەرمانگەکانى دادنوسی و مامەڵەى عەریزەنوسەکانى بە ئەلیکترۆنی کردووە، پڕۆژەکەشی داوە بە کۆمپانیایەکی بەریتانیا، کۆمپانیاکەش بۆ هەر مامەڵەیەکی هاوڵاتیان 25 هەزار دینار وەردەگرێت لە کاتێکدا پێشتر تەنیا بە سێ هەزار دینار بووە.\nوەرگرتنى ئەو بڕە پارەیە کاردانەوە و توڕەبوونی بەشێک لە هاوڵاتیانى لێکەوتەوە، عەریزەنوسەکان خۆپیشاندانیان کرد و بەشێک لە پەرلەمانتارانیش داوای لێکۆڵینەوەیان کرد.\nلە بەدواداچوونێکى ناس کورد بۆ کار و ناسنامەى کۆمپانیاکە، دەرکەوتووە خاوەنی کۆمپانیاکە کوردە و لە بەریتانیاش هیچ پڕۆژە و ئەزمونێکی کاری نییە.\nزیاتر بخوێنەوە.. سلێمانی.. لەمڕۆوە نرخی نووسینی عەریزە دەبێتە 29 هەزار دینار\nلە ماڵپەڕی “کەمپەنی هاوسی” حکومەتى بەریتانیا، کۆمپانیای INFORR LTD کە وەزارەتى ناوخۆی هەرێم پڕۆژەکەى پێداوە، لە لایەن کەسێکی کوردەوە بەناوی “ئادەم ڕەشید”ەوە بەڕێوەدەبرێت، کۆمپانیاکە دوو لقی هەیە، یەکێکیان لە شاری نیوکاسڵی بەریتانیا و ئەوی تریان لە هەولێر لە ئیمپایەر تاوەرز.\nهەر بەپێی بەدواداچوونەکانی ناس کورد، داهاتی ساڵی 2018ی کۆمپانیای INFORR LTD کە پڕۆژەی دادنوسەکانی حکومەتی هەرێمی بۆ دەرچووە تەنها هەشت هەزار و 197 دۆلاری ئەمریکییە هەیە لە سیستمی باج و داهاتی بەریتانیا.\nزیاتر بخوێنەوە.. دوو کۆمپانیا ئامادەن بە حەوت هەزار دینار کاری “عەریزەنوسەکان” بکەن بە ئەلیکترۆنی [بەڵگە]\nزیاتر لەوەش، هەمان ئەو کەسە، ئادەم ڕەشید، کە خاوەنی کۆمپانیاکەیە، لە ساڵی 2018دا لە بەریتانیا کۆمپانیایەکی دیکەى بە ناوی RTEC SECURITY LTD تۆمارکردووە بە هەمان ناونیشانەوە واتە لقی سەرەکی لە نیوکاسڵە، لە حکومەتى هەرێمیش چەندین پڕۆژەى تری وەرگرتووە.\nوەک لە ماڵپەڕی فەرمی کۆمپانیاکە بڵاوکراوەتەوە، چەندین سوپاس و پێزانینی لە حکومەتى هەرێمەوە پێگەیشتووە لە بەرانبەر ئەو کارانەى کە کردوویەتی و لەلایەن سامی جەلال، بەڕێوەبەری گشتیی دیوان لە وەزارەتی ناوخۆی حکومەتی هەرێمەوە واژۆ کراوە.\nلە بەشی “دەربارەى ئێمە“ی کۆمپانیای RTEC SECURITY LTD هاتووە، “ئێمە گرێبەستێکی پێنج ساڵەمان هەیە لەگەڵ حکومەتى هەرێم بۆ ئامادەکردنی کارتی ناسنامە بۆ خزمەتگوزاریی کۆچبەران لە هەولێر، سلێمانی، دهۆک و کەلار، هەروەها پڕۆژەیەکی تری وەرگرتووە بۆ پێدانی ناسنامە بە پۆلیسی دهۆک و ئەفسەرانی پاسپۆرت و کۆچبەران.”\nزیاتر بخوێنەوە.. عەریزەنووسەکان سیستمى ئەلەکترۆنى رەتدەکەنەوە [ڤیدیۆ].\nلەبارەى پڕۆژەکەوە، بەختیار ئەمین، دکتۆرا لە زانستی کۆمپیوتەر و تەکنەلۆجیا و مامۆستا لە زانکۆی لیڤەرپوڵ بە ناس کوردی وت، “حکومەتى ئەلیکترۆنی واتە ڕایکردنی هەموو کاروبارەکانى هاوڵاتی بەبێ بەکارهێنانی کاغەز، ئەو پڕۆسەیەی کە ناوی لێنراوە بە ئەلیکترۆنیکردنی دادنوسەکان بە پێچەوانەوەیە و تەنها لە کاغەوە بۆ تایپێست.\nوتیشی، “یەکێک لە سودەکانی حکومەتى ئەلیکترۆنی بریتییە لە کەمی نرخ و گێرانەوەى کات، ئەم پڕۆژەیە پێچەوانەی ئەو دوو بنەمایەیە، تێچووەکەى نزیکەى 25 هەزارە و نابێت ئەو پڕۆسەیە ئەوەندە تێچووی هەبێت، دووەمیش لە ڕوی کاتەوە، من سەردانی دادنوسیم کردووە و بینیم کە پڕۆسەکە خاوترە لە پێشوو.”\nڕاشیگەیاند، “لە حکومەتى ئەلیکترۆنیدا هەکاتێک هاوڵاتییەک لە فەرمانگەیەک زانیارییەکانى داغڵ کرد، چیتر پێویست ناکات لە کاتێکی تردا و بۆ مامەڵەیەکی تر زانیارییەکان داغڵ بکاتەوە و پارەى لێ وەربگیرێت، بۆ نمونە ئەگەر هاوڵاتییەک ئەمڕۆ عەریزەیەکی نوسی و هەفتەى داهاتوو پێویستى بە عەریزەیەکی تر بوو، ئەوە پێویست ناکات جارێکى تر زانیارییەکان داغڵ بکاتەوە، بەڵام پڕۆژەى ئەو کۆمپانیا وا نییە.”\nناس کورد پەیوەندی بە ئادەم ڕەشیدەوە کرد لە بەریتانیا کە کۆمپانیاکە بەناوی ئەوەوە تۆمارکراوە، ناوبراو ڕایگەیاند، “ئێمە کۆمەڵێک کۆمپانیاین و هەر کۆمپانیایەک لە بواری خۆیدا کار دەکات، بە نیسبەت پڕۆژەى دادنوس لە کوردستان بەداخەوە وڵاتی ئێمە نایەوێ پێش بکەوێت، نایانەوێت هەنگاو بنرێت و خەڵک حەزی لە ڕۆتینە، زۆر زۆر پەشیمانین لەو کارەى کردوومانە.”\nئادەم ڕەشید وتیشی، “ئەو لایەنانەى دەڵێن دەتوانن بە نرخێکی کەمتر ئەو کارە بکەن درۆیە، ئێمە ئەوپەری کارمان کردووە بۆئەوەى کەمتر لەسەر خەڵک بکەوێت، وەزارەتی داد و حکومەتى هەرێم ڕسوماتی خۆیان لابردووە و ئێمەش پێنج هەزار قوربانیمان داوە.”\nڕاشیگەیاند، “ئێمە بەڵگەمان لایە پێشتر زیاتر لەو پارەیەی تێچووە و کاری ڕۆتیناتیشی زیاتر بووە، بەم سیستمەى ئێمەى هەرکەسێک کۆدێکی دەبێت و لە هەرشوێنێکی کوردستان زانیارییەکانى پارێزراوە و دەتوانرێت دواتر بەکاربهێنرێتەوە.”


Курдипедиа - مەسرور بارزانی: دایکە عائیشە نموونەی خۆڕاگری و قوربانیدان بوو\n📝 مەسرور بارزانی: دایکە عائیشە نموونەی خۆڕاگری و قوربانیدان بوو | Группа: курдские документы | Язык статьи: 🏳 کوردیی ناوەڕاست\nمەسرور بارزانی: دایکە عائیشە نموونەی خۆڕاگری و قوربانیدان بوو\nبە داخێکی زۆرەوە هەواڵی کۆچی دوایی (دایکە عائیشە)مان بیست کە دایکی سێ شەهیدی قارەمانی کوردستان و نموونەی خۆڕاگری و قوربانیدان بوو. پرسە و سەرەخۆشی گەرممان بە بنەماڵە بەڕێزەکەی ڕادەگەیەنین. خوای مەزن گیانی بە بەهەشت شاد بکات و ئارامیی ودڵنەواییش بە کەسوکاری ببەخشێت.\n1. 👁 27-07-2020\n📅 Publication date: 27-07-2020\n➕ Добавил (Roj Hejar) на Jul 28 2020 10:55PM\n👌 Эта статья была рассмотрена и выпущена (Jiwan O Ehmed) на Jul 29 2020 1:26AM\n✍ Этот пункт недавно дополнено (Jiwan O Ehmed) на: Jul 29 2020 1:26AM\n👁 Этот пункт был просмотрен раз 161


لاوانی شۆرشگێری کوردستان!\n۱۱ی بانەمەڕ ساڵرۆژی دامەزراندنی رێکخراوی لاوانی خەباتی کوردستانی ئێران بەرز و بەڕێزبێت. ۱۱ی بانەمەڕ خاڵی وەرچەرخان و رۆژی گواستنەوەی خەبات و تێکۆشانی لاوانی سازمانی خەبات بوو بۆ قۆناغێکی سەروتر. رۆژێک کە تێیدا دەروازەی هەلی کارو و تێکۆشانی سەردەمیانەی بەڕووی لاوانی ریزەکانی سازمانی خەبات واڵاکر.\nبە دامەزراندنی رێکخراوی لاوان، سازمانی خەبات پەیامی ئەوەی دا بە لاوان کە جێگە و پێگەیان لە سازمانی خەباتدا دیار و بەرجەستەیە و هەوڵ و کۆششیان جێگەی رێز و پێزانینە. پێشکەش کردنی رێکخراوێکی تایبەت بە لاوانیش دیاری و بەرهەمی ئەو تێکۆشانە بێوچانەی لاوان بوو.\nلاوان و کوردستانیانی هێژا!\nرێکخراوی لاوان لەم یادە بەرزەدا پیرۆزباییتان پێ دەڵێت و هیوادارین کە ۱۱ی بانەمەڕ ببێتە هەوێنی پێشەوە چوونی زیاتری لاوانی کوردستان و سەرکەوتنی دۆزە رەواکەمان.\nبەو هیوایەی کە ساڵی داهاتوو ئەو یادە گەورەیە لە کوردستانی ئازادکراودا بەرز رابگرین.\nئاشکرایە کە لاوان هەمیشە بە هێز و توانایەکی زۆرەوە لە مەیدانی خەبات و تێکۆشان هەڵسووڕاون و بە گڕو تینەوە خۆیان بۆ خزمەت بە چالاکی و کاروبارە سازمانی و رێکخراوەییەکان تەرخان کردووە.\nسەرکردایەتی سازمانی خەباتیش بە تێگەیشتن لەو راستیە هەمیشە هەوڵی داوە کە رێگا خۆشکەربێت بۆ بەرەوپێشچوونی لاوان و بواردان پێیان و رێگەگرتن لە بەهەدەرچوونی وزە و بەهرەکانیان. لاوانیش بەردەوام لە ریزەکانی پێشەوەی شۆرشدا بۆ خزمەت بە ئامانجە پیرۆزەکانی نەتەوەکەمان درێغیان نەکردووە.\nلەو قوناغەی دامەزراندنی رێکخراوی لاواندا، بوونی رێکخراوێکی تایبەت بە لاوان پێویستیەکی حاشاهەڵنەگربوو. رێکخراوێک کە لاوانی ریزەکانی سازمانی خەبات بتوانن ژینگەیەکی دۆستانە و لەباری کارکردن بهێننە ئاراوە کە تێیدا بیروهزر و توانایان یەکبخەن بۆ کارکردن و خۆ تەرخان کردن بۆ پێشەوەبردنی شۆڕشی لاوانی کوردستان.\nلەپاڵ ئەنجامدانی کار وچالاکی و خزمەتکردن، رێکخراوی لاوان بووە وێستگەیەک کە تێیدا لاوان بتوانن خۆیان پەروەردە بکەن و توانا و بەهرەکانیان پەرەپێ بدەن.\nرێکخراوی لاوان بە دانانی وانەی جۆراوجۆر، ئەنجامی چالاکی کەلتووری، بەرێوەبردنی کۆرو سیمینار، بڵاوکردنەوەی بابەت و نوسراوەی پڕ زانیاری و سوودبەخش لە هەوڵی بردنە سەروەی ئاستی زانیاری لاوانی کوردستان و پەروەردە کردنیان بووە.\nرێکخراوی لاوان کۆشش دەکات کە زیاتر و باشتر لە پێشوو خزمەت بە لاوانی کوردستان بکات و دەستەی بەڕێوەبەری لەگەڵ تەواوی ئەندامانی بەڕێزی رێکخراوی لاوان لە گفتوگۆ و تاوتوێکردنی شێوازی کاری و داڕشتنی بەرنامە و کاروچالاکی تازە و جیاوازتر دەبێت کە لە ئاست جێگە و پێگەی رێکخراوی لاوان و شایستەی لاوانی کوردستان بێت.\nدووبارە پیرۆزبێت ۱۱ی بانەمەڕ ساڵرۆژی دامەزراندنی رێکخراوی لاوانی خەباتی کوردستانی ئێران.\nسەرکەوێت شۆڕشی ئازادیخوازی کورد و کوردستان.\nمردن و نەمان بۆ رژێمی دیکتاتۆری ئاخوندی.\nرێکخراوی لاوانی خەباتی کوردستانی ئێران\n۱۰ی بانەمەڕی ١٤٠١\nڕێکه‌و 2022-04-30 07:39:01


بەوێنە.. ناز عەبدوڵا 150 جۆر جلی کوردیی نماییش کرد - باسنیوز\nلە نماییش و پێشانگایەکی جلی نەتەوەییدا\n15/03/2018 - 14:56\nفۆتۆ: محەمەد دەرگەڵە - مەحمود هەولێری\nئێوارەی رۆژی چوارشەممەی رابردوو لە هۆڵی هاڤانە لە هەولێر، بەبۆنەی هاتنەوەی ڕۆژی جلوبەرگی نەتەوەیی کوردستانەوە، خانمە میدیاکار و پێشکەشکاری کورد (ناز عەبدوڵا) پیشانگا و نمایشێکی کوردەوارییانەی بۆ 150 جۆر جلی کوردیی زۆربەی ناوچەکانی کوردستانی مەزن ساز دا.\nلەو نماییش و پێشانگایەدا کە ژمارەیەکی زۆر لە کەلەپوور دۆستان و هۆگرانی پۆشاکی کوردی و هونەرمەندان و ڕۆشنبیران و ڕۆژنامەوانان و نوینەرانی رێکخراوە نێزدەوڵەتی و ناوخۆییەکان و بەشێکی بەرچاو لە دەزگا میدیاییەکان زۆربەیان بە جلی کوردییەوە، ئامادەی بوون، کۆمەڵێک نماییش و چالاکیی ڕەنگاوڕەنگ تایبەت بە جلوبەرگ و کولتووری ڕەسەنی کوردی خرایە ڕوو.\nئەو جلوبەرگە جیاوازانە ئەوانە بوون، کە ناز عەبدوڵا لە کاری راگەیاندن و پێشکەشکاریی خۆی دیزاینی کردوون یاخود وەک خۆی گوتی پێکی هێناون.\nپێشکەشکاری ڕێوڕسمەکە کە خاتوو شەم بەرهەم، کچی ناز عەبدوڵا بوو، وێڕای بەخێرهاتنی میوانەکان، بە ڕاگەیاندنی خولەکێک بێدەنگی بە سروودی شەهیدانەوە بۆ ڕێزگرتن لە قوربانیدانی شەهیدانی کورد و کوردستان، ڕێوڕەسمەکەی دەست پێ کرد.\nپاشان گرووپی ڕیتمی هەولێر بە چەند پارچە مۆسیقایەک بە ئامێری دەف کەشێکی دیکەی کوردەوارییان بە پێشانگا و نماییشەکە بەخشی.\nلە بڕگەیەکی دیکەدا خانمە میدیاکار ناز عەبدوڵا بەم بۆنەوە پەیڤێکی پێشکەش کرد و گوتی: "بە بۆنەی ڕۆژی نەتەوەیی جلی کوردستان، پێم باش بوو بە نماییش و هاوکات پیشانگایەک لەم هۆڵەدا، ببمە بەشێک لەو هەوڵ و تێکۆشانانەی لەپێناو گەشەکردنی کولتووری نەتەوەکەماندا دەدرێت".\nگوتیشی: "گرنگە لە ڕۆژە نەتەوەییەکاندا هەرکامەمان بە چالاکییەک، بە پەیڤ و وشەیەک و تەنانەت بە لێدانی ترپەی دڵیش بێت گرنگیی زۆر بە جلوبەرگی ڕەسەن و کولتوورە دەوڵەمەندەکەمان بدەین، چونکە هەموومان دەزانین، دوژمنان لە هەر چوار لاوە دەیانەوێ نەخشە و ناو و بوون و کولتوور و مێژووی کوردستان بسڕنەوە، با بە هەموومانەوە رێ لەوە بگرین و با نەهێڵین کولتوورمان بسووتێنن و رێگە نەدەین مێژوومان بشێوێنن، بۆیە هەموومان دەبێ بە گرنگیدان بە جەژن و بۆنە نەتەوەیی و نیشتمانییەکانمان ببینە پارێزەری کوردستان".\nناز گوتیشی: “من دیزاینەری جلی کوردی نیم و بەرای من، جلی میللیی و نەتەوەیی رەسەن، دیزاینەری ناوێ، چونکە جلێکەوە لە دێر زەمانەوە هەیە، بەڵکوو من تەنیا تێکەڵەیەکم لەنێوان پۆشاکی خانمانەی کوردیی هەر چوار پارچەی کوردستان، لێک داوە و دەستکاریی رەنگەکانم کردووە، چونکە کوردستانی مەزن زۆر دەوڵەمەندە لە زۆریی جۆرەکانی جلی کوردی”.\nلە بڕگەیەکی دیکەی ڕێوڕەسمەکەدا کچانی خوێندکاری پەیمانگەی نۆبڵی تایبەت بە جلی کوردیی نەخشێنراو بە ئاڵای کوردستان، نمایشێکی سەرنجڕاکێشیان ئەنجام دا.\nدواتر لە دیکیۆمێنتارییەکی وێنەیدا ژیان و بەرهەم و چالاکییە هونەریی، میدیایی و خێرخوازی و کۆمەڵایەتییەکانی خانمە میدیاکار ناز عەبدوڵا خرایە ڕوو.\nلە بڕگەیەکی دیکەی پیشانگاکەدا کچانی شۆخ و شەنگی کورد بە جلی ئاڵ و واڵا کە بە دیزاینی ڕەنگاڵەوە و لەگەڵ دەنگی گرووپە دەفژەنەکە نمایشی چەندین جۆر پۆشاکی تریان کرد، کە ئەوەش یەکەمین جار بوو نماییشی جلوبەرگی کوردی بە دەفەوە پێشکەش بکرێت.\nپاشان خاتوو ناز عەبدوڵا خەڵاتی بەسەر سپۆنسەرانی ئەو پیشانگایەدا دابەش کرد کە بریتی بوون لە: "مامۆستا رۆژان فازڵ دەستەی سەرۆکی ئەمیندارانی پەیمانگای نۆبڵ، د. هیمداد سەۆکی زانکۆی نۆڵج بەناوی سەرۆکایەتیی دەستەی ئەمیندارانی زانکۆکەوە، نوێنەری کۆمپانیای کۆک، نوێنەری بابلیۆن میدیا“ هاوکات خەڵاتی بەسەر چەند کەسایەتی و هاوکارێکدا دابەش کرد، لەوانە: (خاتوو جوان خاوەنی ساڵۆن سایە کە سپۆسنەری جوانکاریی ناز عەبدوڵایە لە پرۆگرامەکانیدا، هەروەها خاتوو چیمەن عەبدولقادر حەمە کە 26 ساڵ بەر لە ئێستا خۆبەخشانە جوانکاریی بۆ کچانی کوردستان تی ڤی کەناڵی سلێمانی کردووە. هەر وەها ئاراس ئەکرەم دیزاینەری خەڵاتەکان و هاوبیر فەرهاد مۆنتێری فیلمە دیکیۆمێنتارییەکە و بینەر کەمال هاوکاری بەردەوام).\nلای خۆشیانەوە هەریەکە لە شاناز جەمال دیزاینەری تایبەتی ئیکسسواراتی کوردی، بە ملوانکەیەکی تەمەن سەد ساڵە لە دەستکردی خۆی (ناز عەبدوڵا)ی خەڵات و کرد، هەروها پەرلەمانتاری پێشوو تارا ئەسعەدی لەپای ماندووبوونی ناز لە بواری پاراستنی کەلەپوور و رەسەنایەتیدا، دوای رێورەسمەکە خەڵاتی تایبەتی بە نازعەبدوڵا بەخشی.\nلە کۆتاییدا مامۆستا رۆژان فازڵ خەڵاتی بەسەر کچانی نمایشکاری جلی کوردیدا دابەش کرد کە کچە قوتابییەکانی پەیمانگای نۆبڵ بوون.\nمامۆستا رۆژان رای گەیاند کە پەیمانگاکەیان هەمیشە پشتیوانی لەم چالاکییە کولتوورییە نەتەوەییانە دەکات و خۆشحاڵیی خۆیشی بە سەرکەوتنی رێوڕەسمەکە دەربڕی و گوتی: “گەلی کورد لە هەموو میللەتانی دونیا زیاتر پێویستی بەوەیە بایەخ بە بۆنە نیشتمانی و نەتەوەییەکانی بدات”\nشایەنی باسە کەش و دۆخی ڕێوڕەسمەکە کەشێکی بەتەواوی خۆماڵی و ڕەسەن و تژی لە کولتووری کوردەواری بوو کە کەوتە بەر سەرنجی بەشداران.\nلەبارەی گرنگیی ئەم نماییش و پیشانگایەوە ئاوات حیسامەدین، بەڕێوەبەری کاروباری زەردەشتییان لە وەزارەتی ئەوقاف، بۆ (باس) گوتی: "نماییشکردنی جلوبەرگی کوردی لە وەها ڕۆژێکدا زۆر بە گرنگ دادەنێم، چونکە نەتەوەی کورد نەتەوەیەکی زوڵم لێکراوە و دوژمنانی هەوڵ دەدەن لە هەموو لایەکەوە کولتوورەکەمان بسڕنەوە و کولتوورێکی دیکە بەسەرماندا بسەپێنن."\nئاماژەی بەوەش کرد: "لەناو بازارەکان لەڕووی جلوبەرگەوە ئێمە کولتوورێکی تورکی، عەرەبی، ئیماراتی و فارسی دەبینین، بۆ نابێ خۆمان بین؟ بۆیە من دەستخۆشی لە خاتوو ناز دەکەم کە جلی ڕەسەن و کولتوور و شارستانییەتمان زیندوو دەکاتەوە، زۆریش زەروورە ئەم نەوە نوێیە بە کولتوور و کەلەپووری ڕابردووی خۆمان دەناسێنێت. هیوادارم ئەم نمایشە لە سێ پارێزگای دهۆک، سلێمانی و هەڵەبجەش دووبارە پیشان بدات".\nهەروەها رۆژنامەنووس و چالاکوان بەهرە حەمەڕەش گوتی: "من داواکارم هەموو کوردێک بیر لە ڕەسەنایەتی و پاراستنی جلی خۆی بکاتەوە، هیوادارم ناوبەناو ئەم جۆرە پیشانگایانە بکەنەوە، پێویستە لە هەموو بۆنە ڕێوڕەسمێکی خۆماڵیدا جلی کوردی بپۆشین، چونکە بەشێکە لە ناسنامە و کولتوورمان، هیوادارم لەناو کۆمەڵگەکەمان نموونەی ناز خان زۆر بێت".\nپێوەند بە هەمان پرس: "هێرۆ ئیسماعل ڕۆژنامەنووس و میدیاکار گوتی: "دەستخۆشی لە هاوکارم ناز عەبدوڵا دەکەم، چونکە هەموو کات پێشەنگ بووە لە زۆر کاری هونەری و خێرخوازیدا، بێگومان ڕێکخستنی ئەم جۆرە پیشانگایانە و نماییشکردنی جلوبەرگی کوردی پێویستن، چونکە دوژمنەکانمان هەموو کات لەبیری تواندنەوەی نەتەوەی کورددان بە هەموو شێوەیەک، ئێمەش دەبێ لەڕێگەی جۆراوجۆرە هەوڵ بدەین و بەتایبەت لە بۆنە نەتەوەییەکاندا نمایشی کولتووری کوردەواری و مێژوو زمان و ناسنامەی نەتەوەییمان بکەین".\nوەرزی دروێنە و بەرهەمهێنانی برنج لە باکووری ئێران\nبوومەلەرزە شارێکی کرماشانی هەژاند\nنۆ ئەندامی ئەنجومەنی پارێزگای تاران دەستگیر کران\nئیلام.. ژنە ئەندازیارێکی کورد نزیکەی دوو هەفتەیە چارەنووسی نادیارە\nئیماراتیش پشتگیریی گەمارۆکانی ئەمریکا لەدژی ئێران دەکات\nئێران بۆ كۆنتڕۆڵی دۆخی ئابووریی دەستەوداوێنی بازاری عێراق دەبێت\nئێران.. تۆفان و خۆڵبارین زیاتر لە 240 برینداری لێ کەوتەوە\nپێنج وڵاتی کەناری دەریای قەزوێن کۆ دەبنەوە\nخامنەیی بۆ دەزگای دادوەری: دەستبەجێ تێکدەرانی بازار سزا بدەن\nئێران: ئەمریکا بۆ دانوستان ڕاستگۆ نییە


ئەنتۆنی ڤان لیڤۆن هۆک\nله‌لایه‌ن: محەمەد ڕزگار - به‌روار: 2021-02-14-22:30:00 - کۆدی بابەت: 2256\nئەنتۆنی ڤان لیڤۆن هوک\nئەنتۆنی ڤان لیڤۆنهۆک، ئەو کەسە مەزنە بوو کە میکرۆبی دۆزییەوە. ساڵی ١٦٣٢ز لە شآری (دڵفت)ی سەر بە وڵاتی هۆڵەندا لەدایک بووە. لە نێو بنەماڵەیەکی مامناوەندیدا گوزەرانی کردووە. زۆربەی ژیانیشی وەک فەرمانبەرێکی بچووک لە میریدا بردۆتە سەر.\nهەر لە منداڵییەوە زۆر سەودای ووردبینکاریی هەبوو بە میکرۆسکۆپ، سەردەمێک بەر لەدایکبوونی ئاوێنەی میکرۆسکۆپ Compoun Microscope داهێنرابوو وە هاتبووە کایەوە، بەڵام ئەم هەر بە تەنها توانی چەندین هاوێنەوا Lens کورتیان هەبێت، لە پاش ماوەیەکی تر هەستا بە دروستکردنی بەهێزترین میکرۆسکۆبی ئەو سەردەمە. یەکێ لەو هاوێنانەی کە دروستی کردبوو تا ئێستایش ماوە، هێزی گەورەکردنی دەگاتە (٧٠) جار، بەڵگەیش هەیە کە گوایە هاوێنەی لەوە بەهێزتری دروست کردووە.\nلیڤۆن هوک مەردێکی وورد بین و سەرنج ڕەوان، بە ئارام و زرنگ بووە، خاوەن بینارێکی تیژ بووە، زۆر حەزی بە زانینی کردووە. هەر بەم هاوێنە دەستکردانەی چەندین شتی جیاوازی دەبینی، هەر لە مووی مرۆڤەوە تاکو تنۆکی باران و مێش و مەگەزی زۆر بچووک، ڕیتاڵی ماسولکە و ئەتەمی پێست و چەندین نموونەی تر، هەرچییەکیشی کە دەبینی سەرنجی گرنگی خۆی بە نیگارەوە لەسەر دەنووسی.\nلە سەرەتای ١٦٧٣ز وە پەیوەندی کرد بە جڤاتی شاهانەی ئینگلتەرەوە کە تاکە جڤاتێکی زانستی ئەو سەرەتاییانەی هەبووە، تەنها هەر زمانی خۆیشی زانیوە، هەڵبژێردرا بە ئەندامێک لەو جڤاتە، لە ساڵی ١٦٨٠ز دا بووە ئەندامێکی پەیامنێر لە ئەکادیمیای زانستەکان لە پاریس.\nئەنتۆنی هۆک دووجار ژنی هێناوە و شەش منداڵی هەبووە، مرۆڤێکی بەخۆ و تەندروست بووە، بە ڕادەیەک کە تا دوا ساڵانی ژیانیشی هەر لە کارکردندا بوو. زۆر لەسەرداران و پێشەوایان دیدەنییان دەکرد وەک پەترۆسی گەورە و شابانۆی ئینگلتەرە. لە تەمەنی ٩٠ ساڵیدا هەر لە زادگای خۆیدا (شاری دڵفت) لە ساڵی ١٧٣٣ز لە هۆڵەندا کۆچی دوایی کرد.\nلیڤۆن هۆک چەندین دۆزینەوەی زۆر بەنرخی بە ئەنجام هێنا. یەکەم کەسێک بوو تۆوی نێرە Spermatocytes و خڕۆکە سوورەکانی خوێنی پەسن کرد. بەربەستی بیردۆزی خۆزایین دەکرد Obiogenesis Theory لە شێوە سەرەتا و نزمەکانی زیندەوەردا، تەنانەت زۆر بەڵگەی سەلمێنراویشی دەهێنایەوە بۆ پووچانەوەی ئەم بیردۆزە. هەروەها زانستییانە دەریخست کە ئەسپێ وەک مێرووە باڵدارەکان هەمان ڕێگای زایینیان هەیە. لە ساڵی ١٦٧٤ز دا مەزنترین دۆزینەوەی بەدی هێنا کە بە یەکەم ئاوڕدانەوەیەک دادەنرێت لە میکرۆبەکاندا. ئەو تێبینی و سەرنجانەی بە یەکێ لە مەزنترین دۆزینەوەکان دادەنرێت لە بنەڕەتی پەرەپێدانی مێژوودا.\nهۆک لەناو تنۆکێکی ئاودا بۆی دەرکەوت کە جیهانێکی نوێی پڕ لە ژیانی تێدایە. ئەو دۆزینەوەیەشی بە بیری هیچ کەسێکدا نەدەهات. هەر ئەو زیندەڵە ووردانەیشن کە ژیان و مردنی مرۆڤیان خستۆتە ژێر دەسەڵاتیانەوە. بۆ زیاتر فرەزانی و شآرەزایی میکرۆبەکان و لێکۆڵینەوەیان، هەستا بە وەرگرتنی چەند شتێک، لە زۆنگاو و بیر و باراناوەکاندا، ناودەم و ڕیخۆڵەکانی مرۆڤ، لەمانە چەندین جۆر بەکتریای بە گوێرەی قەوارەیان پەسن کرد.\nبێگومان ئەو شاکارە مەزنانەی لیڤۆن هۆک کە بە ئەنجامی دا هەروا پێچرایەوە و هیچ کەس کاری پێ نەکرد تاکو لویس پاستۆر هات، پاش نزیکەی دوو سەدەیەک، واتە سەدەی نۆزدەم پاش ئەوەی کە ئەو میکرۆسکۆپانە بە شێوەیەکی باش پەرەی پێدرا. بەڵام نابێت لاریمان لەوە هەبێت کە لیڤۆن هۆک دۆزەرەوەی میکرۆب بووە چونکە زانایان بە هۆی ئەوەوە توانییان لە بوونی میکرۆب بزانن و ئاگادار بن.\nهەندێ کەس گازندەیان لەوە هەیە کە گوایە بەخت و شانس لەگەڵ لیڤۆن هۆکدا بووە بۆ ئەو دۆزینەوانەی. بەڵام ئەم جۆرە ووتانە هیچی لە جێی خۆیدا نییە و زۆر نادروستیشە، چونکە دۆزینەوەی زیندە میکرۆسکۆپییەکان لە پاش ئەرکێکی بێ ووچان و سەخت و وورد سەرنجیی لیڤۆن هۆک هاتە ئەنجام، بێگومان ئەم کارانەیش تەنها هەر لە توانای زانایەکدایە کە بە ڕآستی زانا بێت. دۆزینەوەی میکرۆبیش یەکێکە لەو دۆزینەوە کەمانەی کە دەبەسترێت بە تاکە کەسێکەوە. لیڤۆن هۆکیش یەکێکە لەو کەسانەی کە هەر بە تەنها ڕەنجی کێشا. دۆزینەوەی سپێرم Spermatozoon و بەکتریا بە بیری کەسدا نەدەهات، هەر ئەم دۆزینەوانەش، یافتێکی مەزنیان بەجێ هێشت لە زیندە زانستگەرییەکاندا.\nبابه‌ته په‌یوه‌ندیداره‌كان به : ئەنتۆنی ڤان لیڤۆن هۆک


بەرەی حکوومەت لایەنگریان زیاترە لە بەرەی ڕاست - Radio Sweden Kurdish - رادیۆی سوید Radyoya Swêdê | Sveriges Radio\nبەرەی حکوومەت لایەنگریان زیاترە لە بەرەی ڕاست\nمۆدێراتەکان ژمارەیەکی زۆر دەنگدەریان لەدەست داوە\nبڵاو کرایه‌وه torsdag 1 december 2016 kl 09.40\nبەپێی ئاماری نوێی نووسینگەی ناوەندیی ئامار (SCB) گەر لە مانگی نۆڤەمبەردا هەڵبژاردن بکرایە ئەوا بەرەی سوور و سەوز دەیان بردەوە.\nئەم بەیانییە نووسینگەی ناوەندیی ئامار ڕاپرسییەکی بەرفراوانی سەبارەت بە ژمارەی لایەنگرانی پارتەسیاسییەکان بڵاو کردەوە لەسەر ئەو بنەمایەی کە ئەگەر لە مانگی نۆڤەمبەری ڕابوردوودا هەڵبژاردن ساز بکرایە کام بەرەیە دەی بردەوە.\nدەرئەنجامی ئەو ئامارە دەریخستووە کە بەرەی حکوومەت لە سۆسیالدیموکراتەکان و پارتی ژینگە بە هاوکاری پارتی چەپ لە بەرەی ئۆپۆزسیۆن لە سەدا 41.4 ی لایەنگریان هەیە بەرامبەر بە لەسەدا 37.9 بۆ بەرەی ڕاست لە مۆدێرات، سێنتەر، لیبراڵەکان و مەسیحییەدیموکراتەکان.\nبەو شێوەیە بەرەی سووروسەوز بە لەسەدا 3.5 دەنگدەرانی لە بەرەی ڕاست زیاترە ئەمە بەراورد ئاماری مانگی مای ڕابوردوو.\nبەڵام پارتی مەسیحییەدیموکراتەکان بەتەنها لەسەدا 3.1 دەنگیان پێ دراوە کە بەو پێیە گەر ئەمڕۆ هەڵبژاردن بوایە ئەوا نەیاندەتوانیی بێنە پەرلەمانەوە. پارتی سێنتەر لەسەدا 7.1 دەنگیان هەیە. پارتی لیبراڵەکان لەسەدا 5 دەنگیان پێ دراوە.\nپارتی ناسراو بە دژە بیانی سڤارییەدیموکراتەرنا، دیموکراتەکانی سوید لەسەدا 17.5 دەنگیان هێناوە کە بەراورد بە پێوانەکەی مانگی مای کەمێک دەنگیان زیاری کردووە.\nپارتی ژینگە هەندێک دەنگدەریان لەدەست داوە و ئێستا لە سەدا 4.5 دەنگدەراین هەیە.\nسۆسیالدیموکراتەکانیش هەروا کەمێک دەنگدەریان لە دەست داوە و ئێستا دەنگدەرانیان لەسەدا 29.2 هەروەها مۆدێراتەکان لەسەدا 22.8 دەنگدەریان هەیە.\nپارتی چەپ لەبەرەی ئۆپۆزسیۆن لەسەدا 7.7 دەنگدەریان هەیە واتا بە لەسەدا 0.9 یەکەی سەدی دەنگدەریان زیادی کردووە.\nبەگشتی پارتی چەپ و سێنتەر لەم پێوانە نوێیەی ئێس ئێ بێدا دەنگدەریان زیادی کردووە، لەبەرامبەردا پارتی ڕاستڕەوی مۆدێراتەکان بەشێوەیەکی بەرچاو دەنگدەریان کەمی کردووە.\nجێی باسە ئەم ئامارە لە مانگی نۆڤەمبەری ڕابوردوو ئەنجام دراوە و لەسەر بنەمای ڕاپرسی لەگەڵ هاوڵاتییانی هەموو سوید کە بەشێوەیەکی ڕێککەوت هەڵبژێردراون و 8952 کەس پرسیاریان لێ کراوە. و 5021 کەس وەڵامییان داوەتەوە.\nجێی ئاماژەیە گرنگی ئەم ئامارە کە نووسینگەی ناوەندیی ئامار بڵاوی دەکاتەوە ئەوەیە کە جگە لەوەی دەستگەیەکی دەوڵەتیی سەر بە وەزارەتی داراییە یەکێکشە لە بەرفراوانترین ئامارەکان بەراورد بە نووسینگە پریڤاتەکان کە توانای ئەنجامدانی ئاماری وا بەرفراوانیان نییە.\nهەروەها ئەوەشی کە ئەم دەستگەیە ژمارەیەکی زۆر هاوڵاتی بە ڕێککەوت هەڵدەبژێرێت و بۆ ماوەیەکی زەمەنی دوروودرێژ هەمان ئەو کەسانە داوادەکاتەوە بۆ راپرسی و گەر وەڵام نەدەنەوە نامەی بیرخستنەوەیان بۆ دەنێرێت، لە کاتێکدا نووسینگە تایبەتەکان ئەمە ناکەن.


نوێنەرایەتی حکومەتی هەرێمی کوردستان - تاران - Displaying items by tag: دیپلۆماسی ئێرانی\nHome Slideshow Displaying items by tag: دیپلۆماسی ئێرانی\nدکتۆر "جگەرخوێن" بۆ دیپلۆماسی ئێرانی: سەرۆک بارزانی لە پەیامێکی گرینگدا ڕایگەیاند تا دوایین هەناسە لەگەڵ تیرۆریستان شەڕ دەکەین\nدکتۆر "جگەرخوێن" لە وتووێژێکدا ڕایگەیاند: سەرۆک بارزانی لە پەیامێکی گرینگدا ڕایگەیاند تا دوایین هەناسە لەگەڵ تیرۆریستان شەڕ دەکەین و بە پێی ئەم فەرمانە ئێستاکە ستراتێژی چەکداریی هێزی پێشمەرگە لە داکۆکیکردن بەرەو هێرشبردن گۆڕانی بەسەردا هاتووە.\nدکتۆر "جگەرخوێن" (محەمەد سەدیق ئەحمەد) جێگری نوێنەرایەتیی حکوومەتی هەرێمی کوردستان لە شاری تاران لە وتووێژێکدا لەگەڵ ماڵپەڕی "دیپلۆماسی ئێرانی" سەبارەت بە ڕووداوەکانی ئەم دوایانەی هەرێمی کوردستان و عێراق و باروودۆخی پێشمەرگەکانی کوردستان گوتی: لە ئێستادا باروودۆخی جەنگ نیشاندەدات کە پتەوی و بەهێزی ئەو شوێنانەی کە هێزەکانی پێشمەرگەی تێدا نیشتەجێیە بە پڕچەککردنی ئەوان بە چەکە قورسەکان، لە بەرزتربوونی ئاستی هێزەکانی پێشمەرگە لە بەرانبەر گرووپە تیرۆریستییەکانی داعێشدایە. ئیرادە و توانای هێزەکانی پێشمەرگە بۆ داکۆکیکردن لە مافی کوردستان و خەڵکی کورد، زۆر بەهێزە و ئەم هێزانە ئەزموونی زۆریان لە جەنگە کلاسیکەکان و بە تایبەت شەڕە پارتیزانییەکاندا هەیە، بەڵام پانتایی بەربڵاوی جوگرافی زیاتر لە 1050 کیلۆمەتری بەڕەکانی جەنگ و بەرەنگاربوونەوە لەگەڵ هێرشبەرە ئینتحارییە تیرۆریستییەکان باروودۆخی تایبەتی پێویستە کە خۆشبەختانە پێشمەرگەکان لەم ماوە کورتەدا تا ڕادەیەکی زۆر ئەو تواناییەیان بەدەستهێناوە.\nگوتیشی: بە لەبەرچاوگرتنی ئەمانە دەبێت ئەو هەواڵەتان پێبدەم کە لە ڕۆژانی ڕابروودا پێشمەرگەکان توانییان باشترین گورزی مومکین لە داعێش بدەن و ژمارەیەکی بەرچاویان لێبکوژن کە لە بەراورد لەگەڵ چەند هەفتەی ڕابردوودا جێگای سەرنجە.\nدکتۆر "جگەرخوێن" سەبارەت بە ڕۆحییە و جۆری خۆڕاگریی کوردەکان لە بەرانبەر هێرشەکانی داعێشدا گوتی: جەنابی سەرۆک بارزانی لە پەیامێکی گرینگدا ڕایگەیاند کە تا دوایین هەناسە لەگەڵ تیرۆریستان شەڕ دەکەین و بە هێزەکانی پێشمەرگە فەرمانی داوە کە بە تەواوی توانایانەوە لە بەرانبەر هێرشەکانی تیرۆریستان و دوژمنانی خاک و خەڵکی کوردستان بوەستن. ئێمە شایەدی ئەوەین کە هەموو هێزە کوردییەکان لە پارت و حیزبە سیاسییەکان چ لە ناوخۆی هەرێمی کوردستان و چ لە ناوچەکانی دیکەی کوردستان لەم قۆناغە هەستیارەدا یارمەتی خەڵکی دەدەن و هاتوون بە هانای لێقەومانەوە و لە بەرانبەر دوژمنێکی تیرۆریست بە ناوی داعێش یەکپارچەبوون.\nگوتیشی: بە پێی فەرمانی فەرماندەی گشتیی هێزە چەکدارەکانی هەرێمی کوردستان سەرۆک بارزانی و دوای بانگهێشت کردن لە هێزە خۆبەخشەکانی خەڵکی و هێزە جەنگییەکانی دیکە و سەقامگیری هێزە پشتیوانییەکان لە بەرەکانی چەند لایەی خۆڕاگر و بەهێزکردنیاندا، بە فەرمانی بەڕێزیان ئێستاکە ستراتێژی چەکداریی ئەم هێزانە لە داکۆکیکردن بەرەو هێرشبردن گۆڕانی بەسەردا هاتووە و هەمووان لە چاوەڕوانی فەرمانی کۆتاییدان بۆ هێرش بردنی سەرتاسەری بۆ سەر مۆڵگەکانی تیرۆریستان. بەڵام بەڕێزیان ئاماژەیان بەوە نەکردووە کە ئەم هێرشە تەنیا لە لایەن پێشمەرگەکانە دەکرێت یا بە شێوەی هاوکات سوپای عێراقیش دەست بەم هەنگاوە هەماهەنگ و ڕێکووپێکە دەکات.\nجێگری نوێنەرایەتیی حکوومەتی هەرێمی کوردستان لە شاری تاران سەبارەت بە هێرشەکانی ئاسمانییەکانی ئەمەریکا و هەروەها هێرشە ئاسمانییەکانی سوپای عێراق بۆ سەر مۆڵگەکانی تیرۆریستان گوتی: بەختەوەرانە ئەم هێرشانە توانیوییەتی گورژی بەرچاو بەم تیرۆریستانە بگەیەنێت و ئێمە هیوادارین کە بەردەوام بێت و ڕەوتەکە بە شێوەیەک بێت کە چاوەڕوان دەکرێت و بە زووترین کات تەواوی ئەم شارانە و ناوچە بەربڵاوەکانی دیکە بە شێوەیەکی تەواو لە تیرۆریستانی داعێش خاوێن بکرێتەوە.\nدکتۆر "جگەرخوێن" سەبارەت بە ئاوارەکانی هەرێمی کوردستان گوتی: هەرێمی کوردستان هەر چەندە لە لایەنی هێزەکانی خەڵکیی و چەکداریی و سیاسییەوە بەتوانایە بەڵام لە لایەنی ئابوورییەوە باروودۆخێکی دژواری تێپەڕ کردووە و ئێستاکەش زیاتر لە یەک میلیۆن پەنابەر و ئاوارەی جەنگی تیرۆریزم ڕوویتێکردووە و بە لەبەرچاوگرتنی ئەوەی کە دەوڵەتیی عێراق لەم کاتەی ئێستادا لە لایەنی گشتییەوە دەوڵەتێکی لاوازە، بێ شک بۆ ڕووبەڕووبوونەوە لەگەڵ مەترسییەکی زۆر لە بەرانبەر تیرۆریزمی کوێر و نوێی بە ناوی داعێشدا ئێمە زۆر تەنیا ماوینەتەوە. شەڕی ئێمە شەڕ لەگەڵ پاراستن لە بایەخە بەرزە مرۆڤایەتیی و ئەخلاقیی و مرۆدۆستانەکانە. بەڵام بۆ بەرەنگاربوونەوە لەگەڵ ئەم دیاردە قێزەونە دژە مرۆڤایەتییە پێویستە کە هەموو هێزە پێشکەوتووە، ئاشتیخواز و دادپەروەرەکان یەکگرتوو بن و یارمەتیمان بدەن.\nئەوەیشی خستەڕوو: لەم باروودۆخە تایبەتەدا و قەیرانی تیرۆریزمی کوێری داعێش، هەموو هێزە خەباتکارە کوردییەکان بە شێوەی یەکپارچە و هەڤاڵان و هاوپەیمانانی خەڵکی عێراق و هەرێمی کوردستان یارمەتیی بەرچاویان ڕەوانەی هەرێمی کوردستان کردووە کە وەزیری دەرەوەی عێراق بەڕێز "هووشیار زێباری" و سەرۆکی دیوانی سەرۆکایەتیی هەرێمی کوردستان بەڕێز "فوئاد حوسێن" لە کۆنگرەیەکی ڕۆژنامەوانیدا سوپاسی ئەم یارمەتیانەیان کرد و بە تایبەت یارمەتییەکانی کۆماری ئیسلامی ئێران لە لایەن ئەم دوو بەرپرسە باڵایەی عێراق و کوردستانەوە رێزی لێنرا. هەڵبەت کۆمەڵەی خاچی سووری ئێرانیش یارمەتیی خواردەمەنیی و دەواو و دەرمانی بەرچاوی پێشکەش بە ئاوارەکانی نیشتەجێی هەرێمی کوردستان کردووە کە بەداخەوە بە شێوەیەکی بەرچاو لە دەزگاکانی ڕاگەیاندنی ئێراندا ڕەنگدانەوەی نەدایەوە و دەبێت جەخت بکەمەوە کە بەختەوەرانە پەیوەندیی نێوان دوو لایەن لە باشترین ئاستی خۆیدایە.\nدکتۆر "جگەرخوێن" هەروەها سەبارەت بە وتەکانی ئاغای "عەلی یۆنسی" یاریدەدەری تایبەتیی سەرۆککۆماری ئێران لە کارووباری نەتەوەکان و کەمینە ئایینیی و مەزهەبییەکاندا گوتی: زۆر خۆشحاڵم کە بەڕێزیان بە نوێنەرایەتیی لە دەوڵەتیی ئێران بەم شێوەیە لە بەرانبەر ئەو کارەساتانەی کە بەسەر کوردەکاندا هاتووە و ئەو مەترسییەی کە لە پێشدایە بیروڕای دەربڕی و هەڵوێستی ئێرانی ڕاگەیاند و ئەم پشتیوانییە بۆتە مایەی دڵگەرمی و خۆشحاڵی ئێمە.\nجێگری نوێنەرایەتیی حکوومەتی هەرێمی کوردستان لە وڵاتی ئێران سەبارەت بە باروودۆخی ئاوارەکانی کورادی ئیزەدی لە چیاکانی شنگاڵ گوتی: بەشی یەگجار دڵتەزێنی ڕووداوە تاڵەکانی چەند ڕۆژی ڕابردوو ئەوەیە کە بە دەیان هەزار کەس لە هاونیشتمانیانی کوردی ئیزەدیمان لە باروودۆخێکی زۆر دژوار بۆ پاراستن لە گیانی خۆیان ڕوویان لە چیاکانی شنگاڵ کرد و بەداخەوە بووە هۆی کارەساتێکی مرۆڤانەیی کە ڕەنگدانەوەی جیهانی بەدواوە بوو، کردەوە بەربڵاوە جۆراوجۆرەکان، لەوانە: دەرکردنی بڕیارنامەی ئەنجوومەنی ئاسایش ڕێکخراوەی نەتەوە یەکگرتووەکان و هەوڵە خێراکانی هەندێک لە هەڤاڵان و هاوپەیمانە ناوچەیی و نێودەوڵەتییەکانی ئێمەی بەدواوە بوو.\nدکتۆر "جگەرخوێن" جێگری نوێنەرایەتیی حکوومەتی هەرێمی کوردستان لە شاری تاران لە کۆتایی ئەم چاوپێکەوتنەدا گوتی: بەداخەوە زۆریەک لە منداڵان و بەساڵاچووان و ئافرەتان بە لەبەرچاوگرتنی گەرما پڕووکێنەری هاوین بە هۆی تینوێتی و برسێتییەوە گیاتی خۆیان بەختکرد. بەڵام تا ئێستا بەشێکیی زۆر لەم ئاوارانە بەرەو ناوچە هێمنەکان گواستراونەتەوە و لە ڕێگای ئاسمانەوە لە لایەن فڕۆکەکانی ئەمەریکا و سوپای عێراقەوە یارمەتیان ئاراستە کراوە و ئێستاکە ئەم جۆرە هاوکارییە ڕوو لە زیادبوونە، هەڵبەت دەبێت ئاماژە بەم خاڵە بکەم کە لە ڕۆژی یەکەمەوە نزیکەی هەزار پێشمەرگە بە هاوڕێیەتیی لەگەڵ ئەم ئاوارانە لە چیاکانی شنگاڵ بۆ نەهێشتی هێرشی تیرۆریستان بۆ سەر خەڵکی بێتاوان سەقامگیر کرابوون.


چاره‌نووسی باشووری کوردستان له‌به‌رده‌م هه‌ڕه‌شه و مه‌ترسيی ئيسلاميی سياسيدايه ... بەختیار شەمەیی\nهۆشدارييه‌کی گرنگ و پێويست:\nفریای باشووری کوردستان بکه‌ون!\nئێمه‌ی کورد له مێژووی خۆماندا چه‌ندان کاره‌سات و ناخۆشی و نه‌هامه‌تيمان به‌سه‌ردا هاتووه. نيشتمانه‌که‌مان به‌رده‌وام به‌درێژاييی مێژوو له‌به‌رده‌م هێرش و شاڵاوی دڕندانه‌ی دوژمنان و داگيرکه‌راندا بوو‌ه، له‌و هێرش و شاڵاوانه‌دا کوردستان سووتێنراوه، خاپوور و وێرانکراوه، ده‌ستدرێژيمان کراوه‌ته‌سه‌ر، چه‌وسێندراوينه‌ته‌وه، ماڵ و مناڵ و سامان و هه‌موو شتێکمان به‌تاڵان براوه. به هه‌زاران کورد و هاونيشتمانيی کوردستان له‌ناوبراون، بێ پسانه‌وه هه‌وڵی تواندنه‌وه و له‌ناوبردنی نه‌ژادی و ره‌گه‌زيمان دراوه، به هه‌زاران کورد و کوردستانی له کوردستان به‌زۆر و به‌تۆپزی دوورخراونه‌ته‌وه و ئاواره و ده‌ربه‌ده‌ری ده‌ره‌وه‌ی کوردستان کراون. به‌کورتييه‌که‌ی هه‌رچی کاره‌سات و رووداوی ناخۆش و دڵته‌زێن و ماڵوێرانکه‌ر که له مێژوودا به‌سه‌ر نه‌ته‌وه‌کانی ديکه‌دا هاتووه، به زياده‌وه و به‌رده‌وام به‌سه‌ر ئێمه‌ی کورد و هه‌موو هاونيشتمانيانی کوردستاندا هاتووه. کاره‌سات دوای کاره‌سات، تێشکان و هه‌ڵسانه‌وه دوای تێشکان و هه‌ڵسانه‌وه بوونه‌ته مێژوو و رابردووی ئێمه. به‌ڵام هه‌موو ئه‌و کاره‌سات و رووداوانه‌ی رابووردوو، هيچيان نه‌بوونه‌ته هۆ و هۆکاری له‌ناوچوون و وره به‌ردانمان. هه‌تا ئێستا هه‌ر ماوين و ئه‌مڕۆ ئێمه‌ی کورد نه‌ته‌وه‌يه‌کی زيندووين. زۆرتر له چل ميليۆن مرۆڤی بێ ده‌وڵه‌تين، کورد ئه‌مڕۆ گه‌وره‌ترين نه‌ته‌وه‌ی بێ ده‌وڵه‌ته. به‌ڵام نه‌ته‌وه‌يه‌کی راپه‌ڕيو و هۆشيارين، بزووتنه‌وه‌ی رزگاريخوازی کوردستان هه‌ر بووه و هه‌ر به‌رده‌وامه و هه‌تا تاکه کورد و کوردستانييه‌کيش هه‌بێت، هه‌ر ده‌مێنێت. به‌کورتييه‌که‌ی بۆ کورتکردنه‌وه‌ی رێگای دوور، لێره‌دا ده‌ڵێێن: دوای رووخانی ئيمراتۆرێتيی مادی بابوباپيرانمان، دوای له‌ناوچوونی ميرنشينه سه‌ربه‌خۆکانی هه‌رێمه جياجياکانی کوردستان و دوای تێكشکانی کۆماری ديموکراتيی کوردستان له رۆژهه‌ڵاتی نيشتمان، پاش هه‌ره‌سهێنانی شۆڕشی مه‌زنی ئه‌يلوول و ده‌ستپێکردنه‌وه‌ی شۆڕشی نوێ، ئه‌مه يه‌که‌مجاره که هه‌لی وا زێڕين بۆ نه‌ته‌وه‌ی کورد و دانيشتوانی کوردستان بڕه‌خسێت، ئه‌مڕۆ له باشووری کوردستاندا ده‌سه‌ڵاتێکی کورديی خۆبه‌ڕێوه‌بردن و نيمچه سه‌ربه‌خۆ بوونی هه‌يه، ئه‌م به‌شه‌ی کوردستان ئازاد و سه‌ربه‌خۆيه و خۆمان وه‌کو کورد و هاونيشتمانيانی کوردستان ئه‌م به‌شه‌ی نيشتمانه‌که‌مان به‌ڕێوه ده‌به‌ين، ئه‌م ئازادی و سه‌ربه‌خۆيی و خۆبه‌ڕێوه‌بردنه‌ش هه‌روا له ئاسمانه‌وه بۆمان نه‌باريوه و رێکه‌وت نييه. ئه‌مه به‌رهه‌می ده‌ريايه‌ک فرمێسک و خوێنی رژێنراوی ئێمه‌يه، به‌رهه‌می ره‌نج و ماندووبوون و له‌خۆبووردن و دڵسۆزيی به‌رده‌وامی تێکۆشه‌ران و دڵسۆزانی کورد و کوردستانه. به‌رهه‌می ئه‌و مێژوو و رابردووه پڕ له کاره‌سات و رووداوانه‌يه که به‌سه‌رماندا هاتوون. هه‌ربۆيه ئه‌رک و فه‌رمانی نه‌ته‌وه‌يی و نيشتمانی و ره‌وشتيی هه‌موومانه که ئه‌م ده‌سکه‌وت و ئاوه‌دانی و ئاساييش و ئازادی و خۆشگوزه‌رانييه‌ی ئه‌مڕۆمان به‌هه‌موو شێوه و شێوازێک که بۆمان بکرێت بيانپارێزين و په‌ره‌يان پێبده‌ين. ئه‌مڕۆ هه‌موو نه‌ته‌وه‌ی کورد له سه‌رانسه‌ری کوردستان و جيهاندا چاوی هيوا و ئومێديان بڕيوه‌ته ئه‌م ترووسکاييه‌ی باشووری کوردستان. به‌ڵام مه‌خابن و زۆر به‌داخه‌وه، ئێستا ئه‌م به‌شه‌ی کوردستان له رابردوو خراپتر له‌به‌رده‌م هه‌ڕه‌شه‌ی له‌ناوچوون و سڕينه‌وه‌دايه، به‌ڵام به شێوه و شێوازێکی نوێی ترسناکتر و خراپتر. ئێمه‌ی کورد له مێژووی بوونماندا به‌و رابردووه پڕ له کاره‌ساتانه‌وه، دوژمنان و داگيرکه‌ران نه‌يانتوانوه له‌ناومان به‌رن و ناوی کورد و کوردستان بسڕنه‌وه، هه‌ربۆيه ئه‌مڕۆ هه‌ر هه‌مان دوژمنان و داگيرکه‌ران به شێوه و شێوازێکی ديکه له هه‌وڵی توواندنه‌وه و له‌ناوبردنماندان.\nکاره‌ساتی دروستکردنی گروپه ئيسلامييه سياسييه‌کان له‌لايه‌ن دوژمنانی کورد و داگيرکه‌رانی کوردستانه‌وه:\nساڵانی هه‌شتاکان ئه‌وکاته‌ی که سه‌ره‌تای سه‌رهه‌ڵدانی ئاشکرایانه‌ی که‌سایه‌تی و گروپی ئيسلاميی سياسییه‌کان بوو، ورده ورده به کۆمه‌ک و پشتيوانيی ئيتڵاعاتی ئێران و ده‌وڵه‌ته عه‌ره‌بييه ره‌گه‌زپه‌رسته‌کانی ناوچه‌که و تورکه تۆرانييه‌کان، ده‌نگ و ره‌نگی ئيسلاميی سياسيی په‌يدا بوو بوو، به‌ڵام هێشتا زۆر به‌هێز نه‌بوون و په‌ره‌يان نه‌سه‌ندبوو، ئه‌وکاته هاوبيرانی پاسۆک، هاواريان له پارتی و يه‌کێتی ده‌کرد و به زمانێکی ساده و پڕ خه‌مخۆری، پێيان ده‌گوتن، مه‌هێڵن ئه‌م که‌سایه‌تی و گروپه ئيسلامييه سياسييانه گه‌شه بکه‌ن و به‌هێزبن، رێگایان پێمه‌ده‌ن ئه‌مانه هێزی چه‌کداريان له له کوردستاندا هه‌بێت، بواریان پێمه‌ده‌ن ئه‌مه‌نا به ئاره‌زووی دوژمنانی کورد و ده‌وڵه‌ته داگيرکه‌ره‌کانی کوردستان چالاکی بکه‌ن و پێوه‌نديی به‌م ده‌وڵه‌ت و به‌و ده‌وڵه‌ته‌وه بکه‌ن، مه‌هێڵن ئه‌م ميکرۆب و ڤايرۆسانه له جه‌سته‌ی کورد و بزووتنه‌وه‌ی کوردايه‌تيدا بڵاوببنه‌وه و خۆيان جێگیر بکه‌ن، مه‌هێڵن ئه‌م ده‌سته ره‌شه دروستکراوانه لاوان و خه‌ڵکه هه‌ژار و ساده و ساکاره‌که‌ی کوردستان بخه‌ڵه‌تێن و فريويان بده‌ن و به‌لای خۆياندا رايانبکێشن، مه‌هێڵن به ناوی ئاينی ئيسلاميی عه‌ره‌بييه‌وه کوردستان بکه‌ن به پاشکۆی ده‌وڵه‌تانی عه‌ره‌بی و فه‌رهه‌نگی ره‌سه‌نی کورده‌واری ئه‌نفال بکه‌ن و ته‌عريبچێتی و ئیخوانچێتی و تۆرانچێتی و ئيسلامچێتی بکه‌ن، به‌داخه‌وه که‌س گوێی له هاوار و پاڕانه‌وه‌ی دڵسۆزانه‌ی هاوبيرانی پاسۆک نه‌گرت. تا وای لێهات له هه‌ورامان کچان و ژنان له ماڵه‌کانی خۆيشياندا نه‌يانده‌توانی بێ له‌چک و باڵاپۆشی ناشارستانييانه‌ی ئيسلاميی عه‌ره‌بی، به‌سه‌ربه‌ستی بژين. لێره‌دا ده‌بێ بڵێين ماڵی سوپا به‌هێزه‌که‌ی ئه‌مه‌ريکا ئاوا بێت که توانی به زه‌بری سه‌ربازييانه هه‌ر له ئاسمانه‌وه کۆتاييان پێبهێنيت. بێگومان ئه‌گه‌ر ئه‌و هێرش و هه‌ڵمه‌ته سه‌ربازييانه‌ی ئه‌مه‌ريکييه‌کان نه‌بووايه، ئێستا ئيسلامييه‌کان له هه‌ورامان و ناوچه‌کانی ده‌وروبه‌ريدا هه‌ر باڵاده‌ست بوون و به‌ره‌و شاری سلێمانيش هێرشيان د‌ه‌هێنا. ده‌وڵه‌تی ئێران به ئاشکرا، به هه‌موو شێوه‌يه‌ک، بۆ شێواندی باشووری کوردستان، هه‌موو کۆمه‌ک و پشتيوانييه‌کی ئه‌و چه‌ته تێرۆریسته ئیسلامییانه‌ی ده‌کرد. هه‌ربۆیه هه‌زاران جار ماڵی ئه‌مه‌ريکييه‌کان ئاوابێت و زۆر سوپاس بۆ ئه‌وان که ئه‌و گورزه کوشندانه‌يان لێوه‌شاندن و له هه‌ورامان کۆتاييان پێهێنان.\nهاوبيرانی پاسۆک بانگه‌وازیان ده‌کرد و ده‌يانوت بيکه‌ن به خاتری کورد و کوردستان، بيکه‌ن به‌خارتی خوا و ويژدانی مرۆڤايه‌تی، کۆمه‌کی ئه‌م که‌سان و گروپه ئيسلاميييه سياسييانه مه‌که‌ن. پاسۆک ئه‌و راستییه‌ی ئاشکرا ده‌کرد که ئه‌م ئيسلامييه سياسييانه له سه‌ددام و به‌عسييه فاشيسته‌کان و ده‌وڵه‌تی داگيرکه‌ری عێراق مه‌ترسيدارترن بۆسه‌ر ئاساييشی نه‌ته‌وه‌يی کورد و نيشتمانيی کوردستان، ئه‌مانه زۆر به‌ئاسانی له رێگای ئايينی ئيسلامی عه‌ره‌بييه‌وه ده‌توانن خه‌ڵکه ساده و ساکار و نه‌خوێنه‌واره‌که‌ی کوردستان فريوبده‌ن و هه‌ڵيان بخه‌ڵه‌تێنن و بيانکه‌ن به دوژمنی کوردايه‌تی، بيان که‌ن به دوژمنی که‌لوپه‌لی ره‌سه‌ن و جوانی کورده‌واری، بيانکه‌ن به دوژمنی سروودی نه‌ته‌وه‌يی و نيشتمانيی کوردستان، به دوژمنی ئه‌ی ره‌قيب، بيانکه به دوژمنی بيروباو‌ڕی پيرۆزی کوردايه‌تی، بيانکه‌ن به دوژمی هه‌موو شتێکی کورد و کوردايه‌تی. به‌ڵام به‌داخه‌وه که‌س گوێی له هاوبيرانی نه‌ته‌وه‌يی نه‌گرت، يه‌کێتی و پارتی له پێناوی به‌رژه‌وه‌نديیه تایبه‌تییه‌کانی خۆياندا، دژی يه‌کتری هه‌ر يه‌که‌يان کۆمه‌ک و پشتيوانييان له چه‌ند که‌سایه‌تی و لايه‌نێکی ئيسلاميی سايسيی ده‌کرد، پاره‌يه‌کی زۆر و بێئه‌ندازه‌يان به‌سه‌ردا هه‌ڵده‌ڕشتن، ئه‌مڕۆش له بوودجه‌ی هه‌ژارانی کورد و کوردستان، سه‌دان بنکه و باره‌گا و حوجره و فه‌قێنانه و ته‌کیه و نووشته‌خانه و خوێندنگه‌ی تایبه‌تیی ئیسلامی و ده‌یان که‌ناڵی ته‌له‌فيزيۆنی و راديۆ و گۆڤار و رۆژنامه‌يان بۆ دامه‌زراندوون، مانگانه به‌ناوی بودجه‌ی حيزبييه‌وه پاره‌يه‌کی زۆريان ده‌ده‌نێ و به هه‌زاران که‌سی ئيسلاميی سياسييان هه‌ر له‌سه‌ر بوودجه‌ی خه‌ڵکی کوردستان. خانه‌نشين کردوون و مووچه‌ی موفتيان ده‌ده‌نێ. هه‌ر به پاره و کۆمه‌ک و کارئاسانی کردنی ده‌سه‌ڵاتی باشووری کورتدستان، ئه‌م گروپه ئيسلامييه سياسييه به‌کرێگيراوانه‌ی ره‌گه‌زپه‌رسته‌کانی تورک و عه‌ره‌ب و فارس، به سه‌دان ماڵپه‌ڕ و بڵاوکراوه‌ی جۆراوجۆيان دامه‌زراندوه و له‌م رێگايانه‌وه و به‌هۆی ئه‌م ده‌ستاوێژانه‌وه پڕوپاگه‌نده بۆ ئيسلامچێتی و ته‌عریبچێتی و ئیخوانچێتی و تۆرانچێتی ده‌که‌ن. به هه‌موو شێوه و شێوازێک، به‌رژه‌وه‌ندييه گڵاو و ناڕه‌واکانی دوژمنانی کورد و داگيرکه‌رانی کوردستان ده‌پارێزن.\nئيسلاميی سياسيی له باشووری کوردستان به‌رهه‌می سێ هۆکاره:\nيه‌که‌م: دوژمنانی کورد و داگيرکه‌رانی کوردستان بۆ دوژمنايه‌تی کردنی کورد و بزووتنه‌وه‌ی ئازاديخوازی کوردايه‌تی و رێگه‌گرتن له دروست بوونی ده‌وڵه‌تی سه‌ربه‌خۆی کوردستان و به‌عه‌ره‌بکردن و تواندنه‌وه‌ى كورد، دروستیان کردوون.\nدووهه‌م: به هۆی شه‌ڕی ناوخۆی کوردستانه‌وه گه‌شه‌يان کردووه و به‌هێز بوون، پارتی دژی يه‌کێتی کۆمه‌کی هه‌ندێکيانی کرد و يه‌کێتی دژی پارتی کۆمه‌کی هه‌ندێکی ديکه‌يانی کرد. ئيسلامييه سياسييه‌کان توانيان سوود له‌و ئاژاوه‌يه‌ی شه‌ری يه‌کتر کوشتينی پارتی و يه‌کێتی وه‌رگرن. ئيسلامييه سياسييه‌کان هه‌ر دوو لايان بۆ به‌رژه‌وه‌ندييه‌کانی خۆيان به‌کار هێنا و ئێستايش هه‌ر ئه‌م سوود وه‌رگرتن و به‌کارهێنانه هه‌ر به‌رده‌وامه.\nسێهه‌م: به‌هۆی ئه‌و پاشاگه‌ردانييه‌ی که ناونراوه ئازاديی بيروڕا و ئازادی چالاکاکيی سياسی و به‌هۆی ئه‌و سيستمه ديمۆکراسييه ناپێويست و ناته‌ندروسته‌وه که له باشووری کوردستاندا به هه‌ڵه جێبه‌جێ کراوه و ده‌کرێت، ئيسلامييه سياسييه‌کان تێیدا گه‌شه‌يان کرد و توانيان له‌و بارودۆخه پاشاگه‌ردانييه‌دا زۆرترين جه‌ماوه‌ر بۆ خۆيان دروست بکه‌ن و ئه‌م ره‌وته ناسروشتييه ئێستايش هه‌ر به‌رده‌وامه.\nباشووری کوردستان يه‌ك له‌شکر جاعش و داعشی کورديی ئاماده و خۆمه‌ڵاسداوی تێدايه:\nپاسۆک له سه‌ره‌تای هه‌شتاکاندا، هه‌ڕه‌شه و مه‌ترسيی ئيسلاميی سياسيی وه‌کو پڕۆژه‌یه‌کی نه‌ته‌وه‌يی و نيشتمانى، خسته به‌رده‌ست پارتی و يه‌کێتی و چه‌ند لايه‌نێکی ديکه، پاسۆک داوای له پارتی و يه‌کێتی کرد، که بۆ دژايه‌تی کردنی يه‌کتر، کۆمه‌ک و پشتيوانيی ئه‌م ئيسلامييه سياسييانه مه‌که‌ن، ئه‌مانه هه‌ڕه‌ش و مه‌ترسيی زۆر گه‌وره و ترسناکن له‌سه‌ر ئاساييشی نه‌ته‌وه‌يی و نيشتمانيی کورد و کوردستان، به‌ڵام به‌داخه‌وه هيچ که‌س و هيچ لايه‌نێک گوێيان له داخوازييه‌کانی هاوبيرانی پاسۆک نه‌گرت، ئه‌مه ئه‌نجامه‌که‌يه‌تی و ئێستا له باشووری کوردستان يه‌ک له‌شکری گه‌وره و ئاماده و خۆماڵسداو له جاعش و داعشی کوردی به هه‌موو شوێنێکدا بڵاوبوونه‌ته‌وه و خه‌ريکی جيهادی عه‌ڕه‌بی و ئيخوانچێتی و تۆرانچێتی و ته‌عريبچێتى و به‌عه‌ره‌بکردنی کورد و کوردستانن.\nهه‌ڵوێستی ئيسلامييه سياسييه‌کانی کوردستان له‌سه‌ر چه‌ته تێرۆریسته‌کانی داعش:\nئه‌مڕۆ له باشووری کورستان 5508 مزگه‌وتی ئیسلامیی عه‌ره‌بی هه‌ن، ٢٧٠٠ حوجره و فه‌قێخانه و ته‌کیه و خانه‌قا و نووشته‌خانه و جادووگه‌رخانه و خوێندنگه‌ی تایبه‌تیی ئیسلامی سیاسی هه‌ن. يه‌ک له‌شکر مه‌لا و مامۆستای ئايينی و بانگخواز و مجێور و فه‌قێ و خوێندکاری ئايينی و چه‌ند باند و گروپێکی ئيسلاميی سياسييش هه‌ن، که‌چی هه‌تا ئێستا هيچ يه‌کێ له‌مانه به روون و ئاشکرايی دانيان نه‌ناوه به‌و راستييه‌دا که داعش گروپێکی چه‌ته‌ی تێرۆريست و به‌کرێگيراو و دوژمنی کورد و کوردستانن!؟ هه‌ندێکيان که فشاريان بۆ دێنن، زۆر به ناچاری، نه‌رمه ره‌خنه‌يه‌ک به ئاڵۆزی و ناڕوونی له داعش ده‌گرن و ده‌ڵێن هه‌ندێک هه‌ڵه‌يان کردووه و ئه‌وانه موسڵمانی راستينه نين و . . . . هتد. ئه‌گه‌ر داعش موسڵمانی راستينه نه‌بن و جێبه‌جێکاری ئيسلام و ئيسلامێتی نه‌بن، ئه‌ی کێ موسڵمانه و جێبه‌جێکيدنی ئيسلامێتيی چۆن بووه و چۆن ده‌بێت!؟ له راستيدا داعش موسڵمانی راستينه و ته‌واون و ياساکانی قورئان و ئيسلامێتی جێبه‌جێده‌كه‌ن و ئه‌مانه باند و گروپێکی چه‌ته و تێرۆريست و دژ به مرۆڤ و مرۆڤايه‌تين.\nشایانی باسه، له رابووردوو و له ئێستادا، ئه‌و که‌سایه‌تی و باند و گروپه ئیسلامییه سیاسییانه یه‌ک فیشه‌کیان نه‌ناوه به دوژمنانی کورد و داگیرکه‌رانی کوردستانه‌وه و ته‌نانه‌ت یه چرکه کاتی خۆیان و یه‌ک دڵۆپ فرمێسک و خوێنیان به کورد و کوردستان، نه‌به‌خشیوه . ئێستایش به بیانووی ئه‌وه‌ی که گوایه هێزی چه‌کداریان نییه، ئاماده نین، بچنه به‌ره‌کانی جه‌نگه‌وه و دژی له‌شکری چه‌ته تێرۆریسته‌کانی داعش بجه‌نگن. باشووری کوردستان ته‌مه‌ڵخانه‌ی ئه‌وانه، له‌سه‌ر بوودجه‌ی میلله‌ت، له باشترین و خۆشترین و ئاسووده‌ترین بارودۆخدا ژیان ده‌گوزه‌رێنن!؟\nپێويسته ده‌سه‌ڵاتی کوردی و پارتی و یه‌کێتی، داوای روونکردنه‌وه و هه‌ڵوێست له هه‌موو مه‌لا و مامۆستای ئايينی و بانگخوازه‌کان و هه‌موو باند و گروپه ئيسلامييه سياسييه‌کان بکه‌ن که هه‌ڵوێستی فه‌ڕميی خۆيان له‌سه‌ر داعش و کاره‌ساتی شه‌نگال و ئێزيدييه‌کان و بۆ ميلله‌تی کورد به گشتی و بۆ ئێزيدييه‌کان و ئایین و ئایینزا جیاجیاکانی نێو کوردستان به‌تايبه‌تی، به روون و ئاشکرايی ده‌رببڕن!؟\nئه‌م باند و گروپ و مه‌لا و بانگخواز و مامۆستای ئايينی و فه‌قێ و خوێندکاره ئايينیيه ئيسلامييه سياسيانه، دروستکراو و به‌کرێگيراون و گه‌وره‌ترين هۆکاری ئاژاوه‌نانه‌وه و دواکه‌وتنی کۆمه‌ڵگه‌ی باشووری کوردستانن و خۆيان و چالاکييه‌کانيان له ئێستا و داهاتوودا، گه‌وره‌ترين و ترسناکترين هه‌ڕه‌شه‌ن بۆسه‌ر ئاساييشی نه‌ته‌وه‌يی و نيشتمانيی کورد و کوردستان.\nئه‌مڕۆ هه‌موومان به‌چاوی خۆمان ده‌یبینین که له‌شکرێک مه‌لا و مامۆستای ئايينی و بانگخواز و مجێور و فه‌قێ و خوێندکاريی ئايينيی سه‌ر به‌و باند و گروپه ئيسلامييه سياسييه دروستکراو و به‌کرێگيراوانه، به‌رده‌وام، چ به ئاشکرا و چ به ژێربه‌ژێر، له هه‌وڵی دوژمنايه‌تی و بنبۆش کردنی ده‌سه‌ڵاتی کوردی و ناشيرين کردنی فه‌رهه‌نگی ره‌سه‌نی کورده‌واری و مينرێژکردنی رێبازی بزووتنه‌وه‌ی کوردايه‌تيدان، به ئاشکرا به چه‌ندين شێوه و شێواز و به‌رنامه‌ی داڕێژراو و ئاماده‌کراوی دوژمنانی کورد و داگيرکه‌رانی کوردستان، کوردايه‌تی و نه‌ته‌وه‌په‌روه‌ری و نيشتمانپه‌روه‌ری له‌ناو ميلله‌تدا ده‌سڕنه‌وه و ده‌يانه‌وێت تۆوی کوردايه‌تی له جه‌سته‌ی ميلله‌تدا بنبڕ ببێت. به ئاره‌زووی خۆیان، به‌بێ ئه‌وه‌ی هیچ هێز و لایه‌نێک بتوانێت پێشگیرییان بکه‌ن، له وتاردان و بانگاشه‌کانیاندا، بێ رێزی و سووکایه‌تی به هه‌موو پیرۆزییه نه‌ته‌وه‌یی و نیشتمانییه‌کانی کورد و کوردستان ده‌که‌ن. هه‌ڕه‌شه له هه‌موو چالاکوانێکی بواری مافه ره‌واکانی ئافره‌تان ده‌که‌ن. هه‌ڕه‌شه له نووسه‌ران و ره‌خنه‌گران و ئازادبیرانی کۆمه‌ڵگه ده‌که‌ن. به‌رامبه‌ر ئه‌م هه‌ڕه‌شه و مه‌ترسييانه، ده‌سه‌ڵاتی کوردی و پارته گه‌وره‌هێزه‌کان و به‌ده‌سه‌ڵاته‌کانی کوردستان، به هه‌ر هه‌موويان به ته‌نها مه‌لايه‌ک ناوێرن، به کرده‌وه ئه‌و مه‌لا و مامۆستا ئايينی و بانگخوازانه، زۆرينه‌ی خه‌ڵکی هه‌ژار و ساده و ساکاری کۆمه‌ڵگه‌يان خستووه‌ته ژێر کاريگه‌ريی بانگاشه ژه‌هراوييه‌کانی خۆيانه‌وه. زۆرینه‌ی مه‌لا و بانگخوازه‌کان، به هاندان و پشتيوانيی ئه‌و باند و گروپه ئيسلامييه سياسييه به‌کرێگيراوانه، بێ رێزی و سووکايه‌تی و بووختان به کچان و ژنانی کوردستان ده‌كه‌ن، هيچ که‌س و هیچ لايه‌ن و ده‌سه‌ڵاتێک ناتوانێت و ناوێرێت لێپرسينه‌وه و لێپێچينه‌وه‌يه‌کی ياسايی و کوردايه‌تييانه‌يان له‌گه‌ڵدا بکات، به کرده‌وه ئيسلامييه سياسييه‌كان ده‌ستيان خستووه‌ته ناو کاروبار و ژيانی تايبه‌تيی هه‌موو تاکێکی کۆمه‌ڵگه‌وه. به ئاشکرا لاوانی کورد بۆ کاری تێکده‌رانه هانده‌ده‌ن و ره‌وانه‌ی ناو له‌شکری چه‌ته تێرۆریسته‌کانی داعشیان ده‌که‌ن. ئه‌م ره‌وته ئيسلامييه سياسييه ترسناک و مه‌ترسيداره، به‌م شێوه‌ی ساڵانی رابووردوو و به شێوه‌ی ئه‌مڕۆ به‌رده‌وام بێت، رووخان و هه‌ره‌س هێنانی ده‌سه‌ڵاتی کوردی و يه‌کێتی و پارتی و هه‌موو بزووتنه‌وه‌ی کوردايه‌تی له داهاتوودا مسۆگه‌ره و ئه‌و کاته هه‌موومان وه‌ک يه‌ک زيانمه‌ند و مايه‌پووچ ده‌بين.\nله پێناوی ئه‌وه‌ی که له باشووری کوردستانيشدا هه‌مان ئه‌زموونه‌کانی کاره‌ساتی شۆڕشی ئیسلامیی ئێران و ئه‌فگانستانی سه‌رده‌می تاريکستانی تاڵيبان دووباره نه‌بنه‌وه، پێويسته و ده‌بێت ئايين له سياسه‌ت و ده‌سه‌ڵاتی سياسی جيابکرێته‌وه و مه‌لاکان و که‌سايه‌تييه ئايينييه‌کان بۆيان نه‌ىێت خۆيان تێکه‌ڵی ژيانی تايبه‌تيی تاکه‌کان و لايه‌نه‌کان و دامه‌زراوه کۆمه‌ڵايه‌تی و سياسی و فه‌رهةگييه‌کان و خزمه‌تگوزارييه گشتييه‌کانی کۆمه‌ڵگه بکه‌ن و ده‌بێت به ياسا هه‌موو باند و گروپێکی ئيسلاميی سياسی له باشووری کوردستاندا هه‌ڵبوه‌شێنرێنه‌وه و ياساخ بکرێن. پێویسته مۆڵه‌تی یاسیی کارکردن به رێکخستنی نه‌ته‌وه‌یی بدرێت و له هه‌موو شار و شارۆچکه‌کان، بنکه‌ی کوردايه‌تی و نه‌ته‌وه‌په‌روه‌ری و نيشتمانپه‌ری دابمه‌زرێن. زۆر دره‌نگ بووه، فريا بکه‌ون هه‌تا به‌ته‌واوه‌تی کار له کار نه‌ترازاوه و تا ئيسلاميی سياسی، نه‌بوونه‌ته زۆربه‌يه‌تی و هێز و ده‌سه‌ڵاتی يه‌که‌م، ده‌بێت کۆتایی به ره‌وتی ترسناکی ئیسلامیی سیاسیی بهێنرێت.\nئه‌مڕۆ باشووری کوردستان، له‌سه‌ر ده‌ستی ئیسلامیی سیاسی و مووچه‌خۆره به‌کرێگیراوه‌کانیاندا، رۆژ به رۆژ به‌ره‌و پووچپه‌رستی و تاریکستان و پاشکه‌وتن ده‌چێت، به ئاشکرا کوردبوون و کوردایه‌تی و هه‌ست و هۆش و گیانی نه‌ته‌وه‌په‌روه‌ری و نیشتمانپه‌روه‌ری به‌ره‌و سڕینه‌وه و نه‌مان ده‌چێت، ئێستا پرۆسه‌ی ته‌عریبچێتی و به‌عه‌ره‌ب کردنی کورد له سه‌رده‌می به‌عسییه‌کان، زۆرتر و به‌گوڕتر و کاریگه‌رتره. به ئاشکرا دیاره که ده‌سه‌ڵاتی کوردی و ئه‌زموونی باشووری کوردستان، به‌ره‌و تێکشکان و هه‌ره‌س هێنانی یه‌کجاری هه‌نگاو ده‌نێت. ئێستا زۆر دره‌نگ بووه و خه‌ریکه کار له کار ده‌ترازێت. . . . بانگه‌واز بۆ هه‌موو کوردپه‌روه‌ران و لایه‌نه دڵسۆزه‌کانی کورد و کوردایه‌تی ده‌که‌ین که فریای باشووری کوردستان بکه‌ون!


کوردیپێدیا - لەترسی چەکدارانی داعش زیاتر لە 300 خێزان سەعدیە جێدەهێڵن\n📊 لەترسی چەکدارانی داعش زیاتر لە 300 خێزان سەعدیە جێدەهێڵن | پۆل: ئامار و راپرسی | زمانی بابەت: 🏳 کوردیی ناوەڕاست\nلەترسی چەکدارانی داعش زیاتر لە 300 خێزان سەعدیە جێدەهێڵن\nبەهۆی نزیکبونەوەی چەکدارانی داعش لەناوچەکەیان و بەردەوامی پێکدادانەکانیان لەگەڵ هێزەکانی سوپا، زیاتر لە 300 خێزانی کورد و عەرەب شارۆچکەی سەعدیە بەره و ناوچە ئارامەکان جێدەهێڵن.\nئاودێر محەمەد، ئاوێنەنیوز: بەڕێوەبەری ناحیەی سەعدیە، ئەحمەد زڕگوشی ئەمڕۆ هەینی، بەئاوێنەنیوزی راگەیاند، بەهۆکاری خراپی دۆخی ئەمنی چەند رۆژێکە دەوامی فەرمانگەکان راگیراوە و زیاتر لە 300 خێزان کورد و عەرەب ناحیەکەیان جێهێشتوە.\nپێشتر سەرچاوەیەک ئەمنی بەرپرس لەناحیەی سەعدیە رایگەیاند، شەوی پێنجشەممە لەکاتژمێر 2ی شه و بۆ 6ی بەیانی پێکدادان لەنێوان یەکەکانی سوپای عێراق و چەکدارانی رێکحراوی دەوڵەتی ئیسلامی لەعێراق و شام (داعش) رویداوە.\nلای خۆیەوە سەرۆکی ئەنجومەنی شارەوانی خانەقین، سەمیر محەمەد، بەئاوێنەنیوزی راگەیاند، لێشاوی کۆچی خەڵکی ناوچەکانی دیالە بەتایبەت ئه و جێگانەی دۆخی ئەمنیان دژوارە گرفتی جۆربەجۆری بۆ دروستکردون بەتایبەتیش گرفتی نیشتەجێبون.\n1. 👁 21-02-2014\n📅 رۆژی دەرچوون: 21-02-2014\n➕ ئەم بابەتە لەلایەن: (هاوڕێ باخەوان)ەوە لە: Feb 21 2014 10:43AM تۆمارکراوە\n✍ ئەم بابەتە بۆ دواجار لەلایەن: (بەناز جۆڵا)ەوە لە: Feb 21 2014 10:44AM باشترکراوە


كاربه‌ده‌ستانی ئه‌مه‌ریكا ده‌ڵێن كێشه‌ی كه‌ركوك مه‌سه‌له‌یه‌كه كه ده‌بێت عێراقیه‌كان خۆیان بڕیاری له‌سه‌ر بده‌ن - 2005-01-31\nتوركیا نیگه‌رانه به‌رامبه‌ر به‌وه‌ی كه ده‌سه‌ڵاتی سیاسی نوێی عێراق وا له كورده‌كان ده‌كات كۆنتڕۆڵی شاری ده‌وڵه‌مه‌ند به نه‌وتی كه‌ركوك بكه‌ن. له‌م باره‌یه‌شه‌وه، ڕێبه‌رانی توركی له لایه‌ن شاندی نێراوی كاربه‌ده‌ستانی ئه‌مه‌ریكیه‌وه دڵنیا كراونه‌ته‌وه له‌وه‌ی كه كه‌ركوك كێشه‌یه‌كه كه ده‌بێت هه‌موو عێراقیه‌كان بڕیاری له‌سه‌ر بده‌ن.\nئه‌مڕۆ دووشه‌ممه،  دۆگلاس فه‌یت (Douglas Feith) - یاریده‌ده‌ری پنتاگۆن بۆ سیاسه‌تی به‌رگری به وه‌زیری ده‌ره‌وه‌ی توركیا عه‌بدوڵڵا گول ی ڕاگه‌یاندبوو كه‌وا ووڵاته یه‌كگرتووه‌كانی ئه‌مه‌ریكا پابه‌نده به‌وه‌ی كه یه‌كێتی خاكی عێراق بپارێزێت. كاربه‌ده‌ستی پنتاگۆن بۆ كاروباری سیاسی گوتیشی كێشه‌ی كه‌ركوك مه‌سه‌له‌یه‌ك نیه كه‌وا یه‌ك گروپ بڕیاری له‌سه‌ر بدات، به‌ڵكو ده‌بێت هه‌موو عێراقیه‌كان به گشتی بڕیاری له‌سه‌ر بده‌ن.\nله ڕۆژی دووشه‌ممه‌دا، به‌ڕێز گول گوتیشی ئه‌گه‌ر هاتوو بارودۆخێكی نائارامی نه‌ژادی له كه‌ركوكدا په‌یدا ببێت، ئه‌وا گه‌لی توركیا فشار ده‌خاته سه‌ر حكومه‌ت وه‌ڵام بداته‌وه.\nتوركیا خه‌می ئه‌وه‌یه‌تی كه‌وا كورده‌كانی باكوری عێراق كاریگه‌ری خۆیان له‌و ناوچه‌یه‌دا بۆ دامه‌زراندنی ووڵاتێكی سه‌ربه‌خۆ به‌كار بهێنن و ئه‌وه‌ش هانی كورده‌كانی باشوری ڕۆژهه‌ڵاتی توركیا بدات جیا ببنه‌وه.


Habaquq 3 BDS – حەبەقوق 3 KSS\nپیرۆزەکە لە کێوی پارانەوە هات. 3:3 لە دەقی عیبری لێرە و لە ناوەڕاستی ئایەتی 9 و لە کۆتایی ئایەتی 13، وشەی سەلاە هەیە کە لەوانەیە ئاماژەیەکە بۆ وەستانی مۆسیقا و خوێندنەوە.\nلەگەڵ ئەوەی مەڕ لە پشتیر3:17 پشتیر: گەوڕ، شوێنێکی تایبەت بووە بە پەروەردەکردنی ئاژەڵ.  دەبڕدرێتەوە و


فستیڤاڵی \_"ژەنینی نەرمە نای\_" لە بۆکان بە‌ڕێوە چوو\n16:50 - 14 خەرمانان 2714\nکوردستان میدیا: دووهەمین فستیڤاڵی ژەنینی نەرمە نای بۆ ماوەی دوو رۆژ لە ساڵۆنی سیمورغی شاری بۆکان بە بەشداری هۆنەرمەندانی کورد لە زۆربەی شارەکانی کوردستانی ئێرانەوە، بەڕێوەچوو.\nبەپێی راپۆرتی ماڵپەری کوردستان میدیا، رێوڕەسمی کرانەوەی ئەم فستیڤاڵه بە گۆرانیبێژی هونەرمەندانی کورد بە ژەنینی دووئامێریی دەهۆل و زوڕنا ، زەرب و دووزەلە، زەرب و نەرمە نای، لەلایەن هونەرمەندانی شارەکانی مەهاباد، نەغەدە، سنە، ئیلام و خوراسانی باکوور، بەرێوە چوو.\nلە یەکەم بەشی ئەو فستیڤاڵەدا کە تایبەت بە ئامێرەکانی ژەنین وەکوو نەرمە نای، دووزەلە و زووڕنا بوو، لاوانی هونەرمەندانی سەرووی تەمەن ٢٣ ساڵ لە شارەکانی بانە، بۆکان، سنە، سەردەشت و سەقزەوە بەشدارییان لە کێبڕکێی ئەو فستیڤاڵه‌دا کرد.\nلە درێژەی فستیڤاڵەکەدا و کێبڕکێی تەمەن ژێر ٢٣ ساڵ، بۆ یەکەمین جار نەشمیل عالەمی خەڵکی سقز، پگا کشاوەرز خەڵکی سنە و موژگان سەعیدی خەڵکی نەغەدە و زیلان رەحیمی لە شاری بۆکانەوە بە ناوی بەشدار بووانی ژن لە بەشی کێبرکێی ئەم فستیڤاڵەدا، بەشدارییان کرد.\nبەپێی راپۆرتی گەیشتوو لە ساڵونی بەرێوەچوونی فستیڤاڵی ژەنینی نەرمە نای، لە نێوان بەشە جۆراوجۆرەکانی ئەو فستیڤاڵەدا، هونەرمەندانی کوردی بەشدار لەو فستیڤاڵەدا بە ژەنین و خوێندنی گۆرانییە فۆلکلۆرەکان فستیڤاڵەکەیان زیاتر دەڕازاندەوە.\nبەشی کۆتایی ئەو فستیڤاڵی بە خوێندنەوەی پەیامێک لەلایەن عەلی ئەکبر مورادی هونەرمەندی کرماشانی تەرخان کرابوو.\nلە کۆتایی‌دا،هەیئەتی داوەران لە بەشی ژێر ٢٣ساڵ، بەریزئارام مەحموودی و موژگان سەعیدی وەکوو کەسانی یەکەم و دووهەم هەڵبژارد و لە بەشی سەرووی ٢٣ ساڵیشدا شێرکۆ شەمامی لە بانە و خالید مروەتی لە سەقز پلەی یەکەم و دووهەمیان بە دەست هێنا.\nلە درێژەی فستیڤاڵەکەدا، هونەرمەندە پیشکسوەتەکانی کامیاران، شیروان، سەقز، مەهاباد، سنە، بجنوورد، شنۆ و کرماشان بە ژەنینی دوو ئامێریی زەرب و نەرمەنای، دایرە و دووزەلە، تەک ژەنینی دیوان و دوو ئامێری ژەنینی زوڕنا ودەهۆل بەشدارییان کرد.\nیەکێک لە هاووڵاتییانی بەشداربوو لە ساڵونی سیمورغی بۆکان لە وتووێژ لەگەڵ هەواڵنێری ماڵپەری کوردستان میدیا لە زاری بەرێوەبەرانی فستیڤاڵی ژەنینی نەرمە نایەوە رایگەیاند، کە ئیدارەی ئیرشادی ئیسلامیی هیچ یەک لە تێچووی بەرێوەبردنی ئەو فستیڤاڵەی لە ئەستۆ نەگرتووە و تەواوی تێچووی ئەو فستیڤاڵە لەلایەن بەرێوەبرانی ئەو فستیڤاڵەوە دابین کراوە.


کاربه‌ده‌سـتانی ڕۆژئاوایی: موشه‌کی ئێرانی به ده‌سـتی تاڵیبان له ئه‌فغانسـتان گیراوه\nئه‌مڕۆ چوارشه‌ممه ده‌سه‌ڵاتدارانی هاوپه‌یمانان ڕایانگه‌یاند مانگی ڕابردوو هێزه‌کانی ناتۆ له ئه‌فغانسـتاندا ده‌سـتیان به‌سه‌ر موشه‌کی به‌هێزی دورسـتکراوی ئێرانی له تاڵیبان گرتبوو.\nده‌سه‌ڵاتداران که ناوی خۆیان ئاشـکرا نه‌کردووه ئاماژه‌یان به ڕووداوێـکی ڕۆژی 5 ی مانگی دووی ڕابردوودا ئه‌وه‌ی له نزیک سـنووری ئێران و پاکسـتانه‌وه ڕوویدابوو. ده‌شڵێن له‌و ڕووداوه‌دا هێزه‌کانی ناتۆ له هه‌رێمی نمروزی باشوری ئه‌و وڵاته به‌ره‌نگاری کاروانێـکی تاڵیبان بووبوونه‌وه و 50 موشه‌کی ئێرانی جۆری 122 ملیمیان دۆزیبووه‌وه. ده‌سه‌ڵاتدارانی وڵاتانی ڕۆژئاوا ده‌ڵێن مه‌ودای ئه‌و موشه‌کانه ده‌گاته 20 کیلۆمه‌تر.\nله‌و باره‌یه‌وه دیپـلۆماتکارێـک به ڕۆژنامه‌ی گاردیه‌نی به‌ریتانی ڕاگه‌یاند که ئه‌و مه‌ودایه بریتیـیه له دوو هێندی مه‌ودای موشه‌کی ئاسایی تاڵیبان، به‌ڵام هه‌ر ئه‌مڕۆ وه‌زیری ناوخۆی ئێرانی نکۆڵی له‌و تۆمه‌تانه کرد.\nمسته‌فا نه‌جار گوتی ده‌سه‌ڵاتدارانی ڕۆژئاوا درۆ ده‌که‌ن و هه‌وڵی دابه‌شـکردنی وڵاتانی موسـڵمانان ده‌ده‌ن. به‌ڕێز نه‌جار سه‌ردانی کابولی کردبوو بۆ سـازدانی وتووێژ له‌گه‌ڵ ده‌سه‌ڵاتدارانی ئه‌فغانیدا سه‌باره‌ت به کێشه‌کانی ئاسایشی.


بۆ یەكەم جار تۆپهاوێژی ئەمەریكی بۆردمانی داعشیان كرد\nفەرماندەیەكی پێشمەرگە ئاشكرای كرد، شەوی ڕابردوو بۆ یەكەم جار تۆپهاوێژەكانی ئەمەریكا لەسەر زەمین بۆ یەكەم جار هێرشیان كردە سەر تیرۆریستانی داعش و بە خەستی بۆردمانیان كردن.\nعومەر حوسێن یەكێك لە فەرماندەكانی پێشمەرگە ئاشكرای كرد، سەربازانی ئەمەریكا لە ناوچەكانی بەعشیقە، بۆ یەكەم جار بنكەكانی داعشیان لە مووسڵ بە تۆپی دوورهاوێژی ئەمەریكی بۆردمان كرد.\nهەروەها گوتی، سەربازانی ئەمەریكا سەربازگەیەكیان لە میحوەری بەعشیقە دروست كردووە و ژمارەیەكی زۆر تۆپی دوورهاوێژی سوپای ئەمەریكایان لێ جێگیر كردووە، ئەو تۆپهاوێژانەش دوور دەڕۆن و دەتوانن بگەنە نێو مووسڵ.\nئەو فەرماندەیەی پێشمەرگە ئەوەشی گوت، تیرۆریستان تایەی ئۆتۆمبێل و نەوت لە نێو خەندەقەكان ئاگر تێ بەردەدەن كە پێشتر دروستیان كردوون، بۆ ئەوەی فڕۆكەكان نەیانبینن.\nشارۆكەی بەعشیقە دەكەوێتە باكوری رۆژئاوای مووسڵ بە دووری 20 كیلۆمەتر لە سەنتەری شارەكە.\nئەمەریكا دوای نزیكبوونەوەی تیرۆریستان لە هەولێر، لە رۆژی 10 ئاب/ئۆگستس، بۆ یەكەم جار هێرشیان كردە سەر تیرۆریستان لە مەخموور و گوێڕ، دواتر هاوپەیمانی نێودەوڵەتی بۆ ڕووبەڕووبوونەوەی داعش پێك هێنرا كە لە 63 وڵات پێك دێ، سەرجەمیان لە رێی فڕۆكەی جەنگی و هاوكاری مرۆیی و كۆمەكی سەربازی بۆ هێزە شەڕكەرەكانی دژ بە تیرۆریستان بەشداری هاوپەیمانیەتییەكەیان كرد.\nهاوكات ئەمەریكا بەگوێرەی ئاماری وەزارەتی بەرگری، زیاتر لە پێنج هەزار سەربازی تایبەتی خۆی ڕەوانەی عێراق كردووە، كە بەشێكیان ئەركیان پاراستنی باڵوێزخانە و كونسوڵخانەكانی ئەمەریكایە لە عێراق، ئەوەی تر لە مەشق و راهێنانی هێزەكانی عێراق ڕۆڵ دەبینن.\nسه‌رچاوه: العربی الجدید.\nبه‌نه‌خشه.. بۆچی توركیا و عێراق له‌سه‌ر بەعشیقە شه‌ڕ ده‌كه‌ن؟\nوردەكاریی پلانی جەنگی مووسڵ\nئەردۆغان: لە باشیك ناكشێینەوە\nفەرماندەیەك: سەرەتای جەنگی مووسڵ دەستی پێ كردووە


نهێنییه‌كانی ژماره حه‌وت | ئیعجازی ژمارەیی\nئیعجاز ئیعجازی ژمارەیی نهێنییه‌كانی ژماره حه‌وت\nنهێنییه‌كانی ژماره حه‌وت\nله‌ڕێگه‌ی ئه‌م ڕاستییانه‌ی خواره‌وه له‌گه‌ڵ چه‌ند نهێنییه‌كی ژماره حه‌وت له قورئان و له‌گه‌ردوون و له فه‌رمووده‌كانی پێغه‌مبه‌ر (صلی الله علیه‌وسلم )دا ده‌ژین، پرسیارده‌كه‌ین ئایا ڕێكخستنی تۆكمه‌ی ئه‌م ژماره‌یه له قورئانی پیرۆزدا له ڕێگه‌ی رێككه‌وته‌وه‌یه یان له به ته‌قدیرو فه‌رمانی خوای گه‌وره‌یه؟\nهه‌روه‌ك چۆن خوای به‌دیهێنه‌ر فه‌زلی هه‌ندێك پێغه‌مبه‌رانی دوا به‌سه‌ر هه‌ندێكی تریاندا و ده‌فه‌رموێت (تِلْكَ الرُّسُلُ فَضَّلْنَا بَعْضَهُمْ عَلَى بَعْضٍ مِّنْهُم مَّن كَلَّمَ اللّهُ وَرَفَعَ بَعْضَهُمْ دَرَجَاتٍ وَآتَيْنَا عِيسَى ابْنَ مَرْيَمَ الْبَيِّنَاتِ وَأَيَّدْنَاهُ بِرُوحِ الْقُدُسِ) (البقرة: 2/253)\nوه هه‌روه‌ك چۆن خوای گه‌وره فه‌زلی هه‌ندێك شه‌وی داوه به‌سه‌ر هه‌ندێك شه‌وی دیكه‌دا‌و له‌باره‌ی شه‌وی قه‌دره‌وه ده‌فه‌رموێت :( إِنَّا أَنزَلْنَاهُ فِي لَيْلَةِ الْقَدْرِ * وَمَا أَدْرَاكَ مَا لَيْلَةُ الْقَدْرِ * لَيْلَةُ الْقَدْرِ خَيْرٌ مِّنْ أَلْفِ شَهْرٍ * تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ * سَلَامٌ هِيَ حَتَّى مَطْلَعِ الْفَجْرِ) (القدر: 97/1-)\nهه‌روه‌ك چۆن فه‌زلی هه‌ندێك مانگی داوا به‌سه‌ر مانگه‌كانی دیكه‌ی ساڵدا، بۆ نموونه مانگی ڕه‌مه‌زان، ده‌فه‌رموێت: (شَهْرُ رَمَضَانَ الَّذِيَ أُنزِلَ فِيهِ الْقُرْآنُ هُدًى لِّلنَّاسِ وَبَيِّنَاتٍ مِّنَ الْهُدَى وَالْفُرْقَانِ) [البقرة: 2/185]. هه‌روه‌ها فه‌زڵی به‌هه‌ندێك مزگه‌وت داوه، وه‌ك مزگه‌وتی (المسجد الحرام والمسجد الأقصى) و ده‌فه‌رموێت : (سُبْحَانَ الَّذِي أَسْرَى بِعَبْدِهِ لَيْلاً مِّنَ الْمَسْجِدِ الْحَرَامِ إِلَى الْمَسْجِدِ الأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَا إِنَّهُ هُوَ السَّمِيعُ البَصِيرُ) [الإسراء: 17/)\nهه‌روه‌ها فه‌زڵی هه‌ندێك شوێنی داوه به‌سه‌ر شوێنانی دیكه‌دا، بۆ نموونه مه‌ككه‌ی پیرۆز، ده‌فه‌رموێت: (إِنَّ أَوَّلَ بَيْتٍ وُضِعَ لِلنَّاسِ لَلَّذِي بِبَكَّةَ مُبَارَكاً وَهُدًى لِّلْعَالَمِينَ) [آل عمران: 2/96]\nبه‌هه‌مان شێوه خوای گه‌وره فه‌زڵی هه‌ندێك سوره‌تی به‌سه‌ر هه‌ندێك سوره‌تی دیكه‌دا داوه، گه‌وره‌ترین سوره‌ت له قورئانی پیرۆزدا سوره‌تی (الفاتحه)یه، ئایه‌ته‌كورسیش گه‌وره‌ترین ئایه‌تی قورئانه. سوره‌تی (الاخلاص) به به‌قه‌ده‌ر سێبه‌شی قورئانه، پێغه‌مبه‌ر(صلی الله علیه وسلم) به‌م شێوه‌یه پێی ڕاگه‌یاندووین.\nئه‌گه‌ر ئێستا پرسیار بكه‌ین ده‌رباره‌ی زمانی ژماره له قورئانی پیرۆزدا، بیربكه‌ینه‌وه له ژماره‌كانی ناو قورئان و له واتاو ئاماژه‌ی هه‌ر ژماره‌یه‌ك بكۆڵینه‌وه ، ئایا خوای گه‌وره فه‌زڵی ژماره‌یه‌كی داوه به‌سه‌ر گشت ژماره‌كانی دیكه‌دا؟ . بێگومان له قورئانی پیرۆزدا ئه‌و ژماره‌یه‌ی كه زۆر تایبه‌تمه‌نده له‌دوای ژماره یه‌كه‌وه ژماره حه‌وته! ئه‌م ژماره‌یه تایبه‌تمه‌ندییه‌كی خۆی هه‌یه له په‌رستشه‌كانی موسڵمانان و له فه‌رمووده‌كانی پێغه‌مبه‌ر(صلی الله علیه وسلم)دا‌و له‌گه‌ردوون و له مێژووشدا .... هتد.\nبه‌ڵام ئایا نهێنییه‌كانی ئه‌م ژماره‌یه چین؟ بۆچی له‌زۆر بۆنه‌و مه‌به‌ستی قورئانیدا باسكراوه؟ با له‌م به‌راورده‌ی نێوان گه‌ردوون و قورئانه‌وه ده‌ست پێبكه‌ین.\nبینای گه‌ردوونی وبینای قورئان و ژماره حه‌وت\nئه‌م گه‌رودوونه فراوانه‌ی له ده‌ورمانه، به‌هه‌موو به‌شه‌كانی و مه‌جه‌ره‌و هه‌ساره‌كانیه‌وه.. چۆن به‌شه‌كانی پێكه‌وه‌به‌ستراون و پێكه‌وه به‌ندبوون ؟ له حیكمه‌ت و دانایی خوای گه‌وره‌یه، كه یاسا ماتماتیكییه گونجاوه‌كانی بۆ خۆگرتن و پێكه‌وه‌به‌ندبوونی ئه‌م گه‌ردوونه هه‌ڵبژاردووه، یه‌كێك له‌م یاسایانه یاسای هێزی ڕاكێشانی گه‌ردوونییه، ئه‌م یاسایه به‌شێوه‌یه‌كی زانستی شیده‌كرێته‌وه، كه بۆچی زه‌وی به‌ده‌وری خۆردا ده‌سوڕێته‌وه‌و مانگ به‌ده‌وری زه‌ویدا ده‌سوڕێته‌وه....، ئه‌مه سه‌باره‌ت به به‌دیهێنراوه‌كانی خوای گه‌وره، ئه‌ی چی سه‌باره‌ت به وته‌كانی خوای گه‌وره؟\nبۆ ئه‌وه‌ی بیر له گه‌وره‌یی خوای گه‌وره بكه‌ینه‌وه، كه هیچ سنوورێكی نییه، پێویسته سه‌یری قورئانی پیرۆز بكه‌ین، كه وه‌ك ئه‌وه‌ی بینایه‌كی تۆكمه‌یه له وشه‌و پیت و ئایه‌ت و سوره‌ته‌كان، خوای گه‌وره ئه‌م دروستكراوه گه‌وره‌یه‌ی به چه‌ندین یاسای موعجیزه‌یی رێكخستووه و پێكهێناوه.\nكه‌واته به‌دیهێنه‌ری گه‌رودوونه، كه قورئانی ناردووه‌ته‌خواره‌وه، حه‌وت ئاسمانه‌كه‌ی پێكهێناوه‌و قورئانیشی پێكهێناوه، هه‌روه‌ك ده‌بینین له چوارده‌ورماندا ژماره حه‌وت ئاماژه‌و واتای زۆری هه‌یه له گه‌ردوون و له ژیاندا، به‌هه‌مان شێوه له قورئانیشدا یاسایه‌كی ته‌واو له‌سه‌ر بنه‌مای ژماره حه‌وت ده‌بینین، ئه‌مه‌ش به‌ڵگه‌ی تاكوته‌نهایی خوای گه‌وره‌یه‌و به‌ڵگه‌ی ئه‌وه‌یه كه قورئانیش هه‌ر په‌رتوكی ئه‌و خوایه‌یه.\nبۆچی ویستی خوای گه‌وره له‌سه‌ر هه‌ڵبژاردنی ژماره حه‌وت بوو؟\nئه‌م ژماره‌یه خاوه‌نی واتای زۆره له‌گه‌ردوونداو له قورئان و فه‌رمووده‌كانی پێغه‌مبه‌ر(صلی الله علیه وسلم)داو ته‌نانه‌ت دووباره‌بوونه‌وه‌ی ئه‌م ژماره‌یه له قورئاندا به‌یاساوڕێسایه‌كی زۆر تۆكمه‌یه، ئه‌م لێكۆڵینه‌وه‌یه به‌ڵگه له‌سه‌ر ئه ڕاستییه پێشكه‌شده‌كات. هیچ كتێبێك نییه له‌م دنیایه‌دا ژماره حه‌وت تێیدا به‌یاسایه‌كی هاوشێوه‌ی ئه‌و یاسایه‌ی قورئانی پیرۆز دووباره‌بووبێته‌وه، ئه‌گه‌ر ئه‌مه به‌ڵگه بێت بۆ هه‌ر شتێك ئه‌وه به‌ڵگه‌ی گرنگیی ئه‌م ژماره‌یه‌یه و ئه‌م ژماره‌یه گه‌واهیی له‌سه‌ر تاك و ته‌نیایی خوای میهره‌بان ده‌دات.\nكاتێك ده‌زانین، كه یاسای گه‌ردوونیی له‌سه‌ر ژماره حه‌وت بنیاتنراوه و ڕاوه‌ستاوه ، هه‌روه‌ها ئه‌وه‌مان بۆ ده‌رده‌كه‌وێت، كه هه‌مان ژماره به‌شێوه‌یه‌كی زۆر ڕێكخراوو یاسایی له په‌راوێكدا كه پێش 14 سه‌ده دابه‌زیوه دووباره‌ده‌بێته‌وه، ئه‌م لێكچوونه به‌ڵگه‌یه له‌سه‌رئه‌وه‌ی، كه به‌دیهێنه‌ری گه‌ردوون هه‌ر ئه‌و خوایه‌یه، كه قورئانی ناردووه‌ته‌خواره‌وه.\nژماره حه‌وت له‌گه‌ردووندا:\nكاتێك خوای گه‌وره ئه‌م گه‌ردوونه‌ی خه‌لقكرد، ژماره حه‌وتی هه‌ڵبژارد بۆ ئه‌وه‌ی ژماره‌ی ئاسمانه‌كان حه‌وت بێت و ژماره‌ی زه‌وییه‌كانیش حه‌وت بێت، خوای گه‌وره ده‌فه‌رموێت: (اللَّهُ الَّذِي خَلَقَ سَبْعَ سَمَاوَاتٍ وَمِنَ الْأَرْضِ مِثْلَهُنَّ يَتَنَزَّلُ الْأَمْرُ بَيْنَهُنَّ لِتَعْلَمُوا أَنَّ اللَّهَ عَلَى كُلِّ شَيْءٍ قَدِيرٌ وَأَنَّ اللَّهَ قَدْ أَحَاطَ بِكُلِّ شَيْءٍ عِلْماً) [الطلاق: 65/12].\nته‌نانه‌ت، گه‌رد، كه به‌یه‌كه‌یه‌كی بنچینه‌یی له پێكهێنانی گه‌ردووندا داده‌نرێت، له حه‌وت چینی ئه‌لكترۆنی پێكهاتووه‌و ناكرێت له‌وه‌زیاترنێت. هه‌روه‌ها ژماره‌ی ڕۆژه‌كانی هه‌فته حه‌وتن و ژماره‌ی هێما مۆسیقییه‌كان حه‌وتن‌و ژماره‌ی ڕه‌نگه‌به‌چاوبینراوه‌كانی په‌لكه‌زێڕینه حه‌وتن، پێویسته ئه‌وه‌شمان له‌بیربێت، كه زانایان تازه‌كی ئه‌وه‌یان بۆده‌ركه‌وتووه، كه گۆی زه‌وی له‌حه‌وت چیت پێكهاتووه!\nژماره حه‌وت له سوننه‌تی پێغه‌مبه‌ردا (صلی الله علیه وسلم)\nئه‌و فه‌رموودانه‌ی پێغه‌مبه‌ر (صلی الله علیه وسلم) زۆرن، كه ژماره حه‌وت هه‌ل و به‌ختی ده‌ركه‌وتنی تیایاندا هه‌بووه، ئه‌مه‌ش به‌ڵگه‌یه بۆ گرنگیی ئه‌م ژماره‌یه‌و زۆریی واتاو نهێنییه‌كانی.\nكاتێك پێغه‌مبه‌ر(صلی الله علیه وسلم) باسی له‌وكاروكرده‌وانه‌كردووه، كه خاوه‌نه‌كه‌ی به‌ره‌و دۆزه‌خ و ئاگر ده‌به‌ن، حه‌وت جۆری دیاریكردووه ده‌فه‌رموێت (اجتنبوا السبع الموبقات....) [البخاری ومسلم]\nكاتێك باس له‌و كه‌سانه ده‌كات،كه خوای گه‌وره له ڕۆژی دوایدا ده‌یانخاته ژێر سێبه‌ری خۆیه‌وه حه‌وت پۆلی دیاریكردووه و ده‌فه‌رموێت (سبعة يُظلّهم الله في ظلِّه يوم لا ظلَّ إلا ظلُّه...) [البخاري ومسلم].\nكاتێك باسی زوڵم و بردنی شتێك له زه‌وی به‌ناهه‌ق ده‌كات، ژماره حه‌وت ده‌كاته هێما بۆ سزای ڕۆژی دوایی و ده‌فه‌رموێت (صلی الله علیه وسلم): (مَنْ ظَلَمَ قَيْدَ شِبْرٍ مِنَ الأرضِ طُوِّقَهُ مِنْ سَبْعِ أراضين) [البخاري ومسلم].\nكاتێك پيغه‌مبه‌رمان(صلی الله علیه وسلم) هه‌واڵی گه‌وره‌ترین سوره‌تی قورئانی پێڕاگه‌یاندووین، ده‌فه‌رموێت: (الحمدُ لله ربِّ العالمين هي السَّبْعُ المثاني والقرآن العظيم الذي أوتيتُه) [رواه البخاري].\nسه‌باره‌ت به سوجده ده‌فه‌رموێت (صلی الله علیه وسلم) ، كه خوای گه‌وره فه‌رمانی پیكردووم، كه له‌سه‌ر حه‌وت ئه‌ندامی له‌شم سوجده به‌رم و ده‌فه‌رموێت: (أُمرت أن أسْجُدَ على سَبْعَةِ أَعْظُم).\nئه‌گه‌ر سه‌گ ده‌می خسته‌ناو جامێكی خواردنه‌وه، شتن و وبسمیلكردنی ئه‌و جامه ده‌بێت حه‌وت جار بێت و جارێكیان به خۆڵ بێت.\nكاتێك باس له قورئانی پیرۆز ده‌كات، په‌یوه‌ندییه‌كی پته‌وی بۆ ژماره حه‌وت له‌گه‌ڵ قورئانی پیرۆزدا دروستكردووه‌و ده‌فه‌رموێت: (إن هذا القرآن أُنزل على سبعة أحرف) [البخاري ومسلم].\nئه‌م فه‌رمووده‌یه به‌ڵگه‌یه له‌سه‌رئه‌وه‌ی، كه قورئان له‌سه‌ر یاسایه‌كی حه‌وتیی تۆكمه ده‌ڕوات، والله تعالی أعلم.\nپێغه‌به‌ر(صلی الله علیه وسلم) باسی له دۆزه‌خ كردووه له‌ڕۆژی دواییدا و ده‌فه‌رموێت: (يُؤتَى بِجَهَنَّم يومئذٍ لَها سبعون ألفَ زمام) [رواه مسلم].\nهه‌روه‌ها پێغه‌مبه‌ر(صلی الله علیه وسلم) حه‌وت جار په‌ناده‌گرێت به‌خوای گه‌وره له سزای دۆزه‌خ و ده‌فه‌رموێت : (اللهمَّ أَجِرْنِي مِنَ النَّارِ) [رواه النَّسَائي].\nله‌باره‌ی هۆكانی شیفاو چاره‌سه‌ره‌وه پێغه‌مبه‌ر(صلی الله علیه وسلم) پێی ڕاگه‌یاندووین، كه حه‌وت جار بڵێین : (أعوذُ بالله وقدرته من شرِّ ما أجد وأحاذر) [رواه مسلم].\nهه‌تا كاتێك باس له‌خواردن ده‌كرێت، ئاماده‌بوونی ژماره حه‌وت ده‌بینین، پێغه‌مبه‌ر(صلی الله علیه وسلم) ده‌فه‌رموێت: (من تصبَّح كلَّ يوم بسبع تَمرات عجوة لم يضرَّه في ذلك اليوم سمٌّ ولا سِحْرٌ) [البخاري ومسلم]. (هه‌ر كه‌سێك به‌یانی به خواردنی حه‌وت ده‌نكه خورمای عه‌جوه به‌یانی ده‌ستپێكرد، ئه‌وا ئه‌و رۆژه نه هیچ ژه‌هرو نه‌هیچ سیحرێك زیانی پێناگه‌یه‌نێت )\nهه‌روه‌ها سه‌باره‌ت به ڕۆژووگرتن له‌ڕێی خوای گه‌وره، ده‌بینین خوای گه‌وره پاداشتێكی زۆری بۆ ئه‌و كه‌سه به‌رۆژووه ئاماده‌كرووه، پێغه‌مبه‌ر(صلی الله علیه وسلم) ده‌فه‌رموێت: (ما من عبدٍ يصوم يوماً في سبيل الله إلا باعَدَ الله بذلك اليوم وجهَهُ عن النار سبعين خريفاً) [البخاري ومسلم].\nكاتێك یه‌كێك له‌هاوه‌ڵان پرسیاریان له پێغه‌مبه‌ر(صلی الله علیه وسلم) كرد، ده‌رباره‌ی ئه‌و ماوه‌یه‌ی ده‌بێت قورئانی تێدا خه‌تمبكات، پێغه‌مبه‌ر(صلی الله علیه وسلم) فه‌رمووی : (فاقرأه في سَبْعٍ ولا تَزِدْ على ذلك) [البخاري ومسلم].\nبه‌هه‌مان شێوه پێغه‌مبه‌ر(صلی الله علیه وسلم) حه‌فتا جار ئیستغفاری ده‌كرد، ده‌رباره‌ی چه‌ندجاركردنی پاداشت ده‌یفه‌رموو: (كلُّ عملِ ابنِ آدمَ يضاعف الحسنة بعشر أمثالها إلى سبع مئة ضعف) [رواه مسلم].\nده‌رباره‌ی په‌نابردن بۆخوای گه‌وره به‌مه‌به‌ستی لاچوونی خه‌موپه‌ژاره، پیغه‌مبه‌ر(صلی الله علیه وسلم) حه‌وت جار ئه‌م ئایه‌ته‌ی دووباره ده‌كرده‌وه: (حَسْبِيَ اللّهُ لا إِلَـهَ إِلاَّ هُوَ عَلَيْهِ تَوَكَّلْتُ وَهُوَ رَبُّ الْعَرْشِ الْعَظِيمِ) [التوبة: 9/129].\nبه‌م شێوه‌یه ده‌بینین ژماره حه‌وت، ئه‌و ژماره‌یه‌یه، كه زۆرترین تایبه‌تمه‌ندیی هه‌یه له فه‌رمووده‌كانی پێغه‌مبه‌ردا(صلی الله علیه وسلم) ئه‌م فه‌رموودانه‌و چه‌ندانی دیكه‌ش به‌ڵگه‌ن له‌سه‌رئه‌وه‌ی پێغه‌مبه‌ر (صلی الله علیه وسلم) به تایبه‌ت باسی له‌م ژماره كردووه جیاواز له‌هه‌موو ژماره‌كانی دیكه، ئه‌مه‌ش به‌هۆی گرنگیی ئه‌م ژماره‌یه‌وه بووه. حه‌وت ئه‌و ژماره‌یه‌یه، كه زۆرترین جار دووباره‌بووه‌ته‌وه له فه‌رمووده‌كانی پێغه‌مبه‌ردا(صلی الله علیه وسلم) هه‌روه‌ها ئه‌و ژماره‌یه‌یه، كه زۆرترین دووباره‌بوونه‌وه‌ی هه‌یه له قورئاندا (جگه له ژماره یه‌ك) به‌هه‌مان شێوه ئه‌و ژماره‌یه‌یه، كه زۆرترین دووپاتبوونه‌وه‌ی له گه‌ردووندا هه‌یه.\nژماره حه‌وت و حه‌ج\nهه‌موومان ده‌زانین، كه حه‌جكردن روكنی پێنجه‌مه له روكنه‌كانی ئیسلام، له‌م په‌رسته‌شه‌دا موسڵمانان حه‌وت جار به‌ده‌وری ماڵی خوادا ته‌واف ده‌كه‌ن، و حه‌وت جاریش سه‌فاو مه‌روا ده‌كه‌ن.\nژماره حه‌وت له چیرۆكه قورئانییه‌كاندا\nباسكردنی ژماره حه‌وت له چیرۆكه قورئانییه‌كاندا دووباره‌بووه‌ته‌وه، پێغمبه‌ر نوح سه‌لامی خوای لێبێت، گه‌له‌كه‌ی بانگده‌كات بۆ بیركردنه‌وه و تێفكرین له خوای گه‌وره‌ی به‌دیهێنه‌ری حه‌وت و ئاسمان و زه‌وییه‌كان و پێیان ده‌فه‌رموێت: (أَلَمْ تَرَوْا كَيْفَ خَلَقَ اللَّهُ سَبْعَ سَمَاوَاتٍ طِبَاقاً) [نوح: 71/15]. پێغه‌مبه‌رمان یوسف سه‌لامی خوای لێبێت، له‌سه‌ر بنچینه‌ی ئه‌م ژماره‌یه خه‌ونه‌كانی پاشای میسری لێكدایه‌وه و چه‌ند جارێك باسی ئه‌م ژماره‌یه له سوره‌تی (یوسف)دا دووباره‌بووه‌ته‌وه، خوای گه‌وره ده‌فه‌رموێت: (وَقَالَ الْمَلِكُ إِنِّي أَرَى سَبْعَ بَقَرَاتٍ سِمَانٍ يَأْكُلُهُنَّ سَبْعٌ عِجَافٌ وَسَبْعَ سُنبُلاَتٍ خُضْرٍ وَأُخَرَ يَابِسَاتٍ يَا أَيُّهَا الْمَلأُ أَفْتُونِي فِي رُؤْيَايَ إِن كُنتُمْ لِلرُّؤْيَا تَعْبُرُونَ) [يوسف: 12/43].\nهه‌روه‌ها خوای گه‌وره ده‌فه‌رموێت: (يُوسُفُ أَيُّهَا الصِّدِّيقُ أَفْتِنَا فِي سَبْعِ بَقَرَاتٍ سِمَانٍ يَأْكُلُهُنَّ سَبْعٌ عِجَافٌ وَسَبْعِ سُنبُلاَتٍ خُضْرٍ وَأُخَرَ يَابِسَاتٍ لَّعَلِّي أَرْجِعُ إِلَى النَّاسِ لَعَلَّهُمْ يَعْلَمُونَ * قَالَ تَزْرَعُونَ سَبْعَ سِنِينَ دَأَباً فَمَا حَصَدتُّمْ فَذَرُوهُ فِي سُنبُلِهِ إِلاَّ قَلِيلاً مِّمَّا تَأْكُلُونَ * ثُمَّ يَأْتِي مِن بَعْدِ ذَلِكَ سَبْعٌ شِدَادٌ يَأْكُلْنَ مَا قَدَّمْتُمْ لَهُنَّ إِلاَّ قَلِيلاً مِّمَّا تُحْصِنُونَ) [يوسف: 12/46ـ48].\nهه‌روه‌ها ژماره حه‌وت له سزادانی گه‌له‌كه‌ی پێغه‌مبه‌ر هود سه‌لامی خوای لێبێت هاتووه، كه خوای گه‌وره ئه‌م پێغه‌مبه‌ره‌ی بۆ هۆزی عاد ناردووه، خوای گه‌وره بایه‌كی بۆ ناردن و ده‌فه‌رموێت: (وَأَمَّا عَادٌ فَأُهْلِكُوا بِرِيحٍ صَرْصَرٍ عَاتِيَةٍ * سَخَّرَهَا عَلَيْهِمْ سَبْعَ لَيَالٍ وَثَمَانِيَةَ أَيَّامٍ حُسُوماً) [الحافة: 69/6 – 7].\nله چیرۆكی پێغه‌مبه‌ر موسی سه‌لامی خوای لێبێت، ژماره حه‌فتا، كه له‌چه‌ندجاره‌كانی ژماره حه‌وته هاتووه، خوای گه‌وره ده‌فه‌رموێت:( وَاخْتَارَ مُوسَى قَوْمَهُ سَبْعِينَ رَجُلاً لِّمِيقَاتِنَا) [الأعراف: 7/155].\nله‌باسكردنی هاوڕێیانی ئه‌شكه‌وتیشدا ژماره حه‌وت بوونی هه‌یه‌و خوای گه‌وره ده‌فه‌رموێت: (سَيَقُولُونَ ثَلَاثَةٌ رَّابِعُهُمْ كَلْبُهُمْ وَيَقُولُونَ خَمْسَةٌ سَادِسُهُمْ كَلْبُهُمْ رَجْماً بِالْغَيْبِ وَيَقُولُونَ سَبْعَةٌ وَثَامِنُهُمْ كَلْبُهُمْ قُل رَّبِّي أَعْلَمُ بِعِدَّتِهِم مَّا يَعْلَمُهُمْ إِلَّا قَلِيلٌ ) [الكهف: 18/22].\nكه‌واته په‌یوه‌ندییه‌ك له نێوان ژماره حه‌وت و چیرۆكه قورئانییه‌كاندا هه‌یه. هه‌روه‌ها هه‌ركه‌سێك به‌دواداچوون بۆ مێژووی گه‌له دێرینه‌كان بكات، دووپاتكردنه‌وه‌ی زۆری ژماره حه‌وت ده‌بینێت، به‌تایبه‌ت له مێژووی فیرعه‌ونه‌كانی میسردا.\nژماره‌ی حه‌وت و ڕۆژی دوایی\nئه‌مه له‌دنیادا، ئه‌ی چی له ڕۆژی دواییدا؟ ئایا دووباره‌بوونه‌وه‌ی ئه‌م ژماره‌یه له ڕۆژی دواییدا هه‌یه؟ باسوخواستی ئه‌م ژماره‌یه ته‌نها له ژیانی ئه‌م دنیادا نییه، به‌ڵكو ئاماده‌یی ئه‌م ژماره‌یه له‌ڕۆژی دواییشدا ده‌بینین، وشه‌ی (القیامه) حه‌فتاجار له قورئانی پیرۆزدا دووباره‌بووه‌ته‌وه، واته به‌یه‌كێك له چه‌ندجاره‌كانی ژماره‌حه‌وت، كه ده‌زانین حه‌فتا ئه‌نجامی لێكدانی حه‌وته له ژماره ده.\nوشه‌ی (جهنَّم) حه‌فتاوحه‌وت جار له قورئاندا دووباره‌بووه‌ته‌وه، واته یه‌كێك له چه‌ندجاره‌كانی ژماره حه‌وت:\nسه‌باره‌ت به حه‌وت ده‌رگاكه‌ی دۆزه‌خ خوای گه‌وره ده‌فه‌رموێت: (لَهَا سَبْعَةُ أَبْوَابٍ لِّكُلِّ بَابٍ مِّنْهُمْ جُزْءٌ مَّقْسُومٌ) [الحجر: 15/44].\nبه‌ڵام سه‌باره‌ت به سزای ئه‌و ڕۆژه، ئاماده‌بوونی چه‌ندجاره‌كانی ژماره حه‌وت ده‌بینین، خوای گه‌وره ده‌فه‌رموێت: (خُذُوهُ فَغُلُّوهُ * ثُمَّ الْجَحِيمَ صَلُّوهُ * ثُمَّ فِي سِلْسِلَةٍ ذَرْعُهَا سَبْعُونَ ذِرَاعاً فَاسْلُكُوهُ) [الحاقة: 69/30 - 32].\nئه‌وه‌شمان بیرنه‌چێت، له‌باسكردنی وشه‌كانی زاتی خوادا باسی له ژماره حه‌وت هاتووه‌و خوای گه‌وره ده‌فه‌رموێت: (وَلَوْ أَنَّمَا فِي الْأَرْضِ مِن شَجَرَةٍ أَقْلَامٌ وَالْبَحْرُ يَمُدُّهُ مِن بَعْدِهِ سَبْعَةُ أَبْحُرٍ مَّا نَفِدَتْ كَلِمَاتُ اللَّهِ إِنَّ اللَّهَ عَزِيزٌ حَكِيمٌ) [لقمان: 31/27].\nژماره حه‌وت و چاكه‌و خێركردن\nئه‌م ژماره‌یه له چه‌ندجاره‌ی پاداشتی خوای گه‌وره بۆ كه‌سانێك كه سه‌روه‌ت و سامانیان ده‌به‌خشن له‌ڕێی خوادا، باسی هاتووه، خوای گه‌وره ده‌فه‌رموێت: (مَّثَلُ الَّذِينَ يُنفِقُونَ أَمْوَالَهُمْ فِي سَبِيلِ اللّهِ كَمَثَلِ حَبَّةٍ أَنبَتَتْ سَبْعَ سَنَابِلَ فِي كُلِّ سُنبُلَةٍ مِّئَةُ حَبَّةٍ وَاللّهُ يُضَاعِفُ لِمَن يَشَاءُ وَاللّهُ وَاسِعٌ عَلِيمٌ) [البقرة: 2/261].\nباسی ژماره حه‌فتا، كه چه‌ندجاره‌ی ژماره حه‌وته له سوره‌تی (التوبه)دا كراوه، له دواكردنی لێخۆشبوون له‌لایه‌ن پێغه‌مبه‌ره‌وه (صلی الله علیه وسلم) خوای گه‌وره ده‌فه‌رموێت: (اسْتَغْفِرْ لَهُمْ أَوْ لاَ تَسْتَغْفِرْ لَهُمْ إِن تَسْتَغْفِرْ لَهُمْ سَبْعِينَ مَرَّةً فَلَن يَغْفِرَ اللّهُ لَهُمْ ذَلِكَ بِأَنَّهُمْ كَفَرُواْ بِاللّهِ وَرَسُولِهِ وَاللّهُ لاَ يَهْدِي الْقَوْمَ الْفَاسِقِينَ) [التوبة: 9/80].\nژماره حه‌وت و ته‌سبیحاته‌كان\nله قورئانی پیرۆزدا حه‌وت سوره‌ت هه‌ن، كه به ته‌سبیحاتی خوای گه‌وره ده‌ستپێده‌كه‌ن، ئه‌وانیش(الإسراء ـ الحديد ـ الحشر ـ الصف ـ الجمعة ـ التغابن ـ الأعلى)ن:\n1ـ (سُبْحَانَ الَّذِي أَسْرَى بِعَبْدِهِ لَيْلاً مِّنَ الْمَسْجِدِ الْحَرَامِ إِلَى الْمَسْجِدِ الأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَا إِنَّهُ هُوَ السَّمِيعُ البَصِيرُ) [الإسراء: 17/1].\n2ـ (سَبَّحَ لِلَّهِ مَا فِي السَّمَاوَاتِ وَالْأَرْضِ وَهُوَ الْعَزِيزُ الْحَكِيمُ) [الحديد: 57/1].\n3ـ (سَبَّحَ لِلَّهِ مَا فِي السَّمَاوَاتِ وَمَا فِي الْأَرْضِ وَهُوَ الْعَزِيزُ الْحَكِيمُ) [الحشر: 59/1].\n4ـ (سَبَّحَ لِلَّهِ مَا فِي السَّمَاوَاتِ وَمَا فِي الْأَرْضِ وَهُوَ الْعَزِيزُ الْحَكِيمُ) [الصف: 61/1].\n5ـ (يُسَبِّحُ لِلَّهِ مَا فِي السَّمَاوَاتِ وَمَا فِي الْأَرْضِ الْمَلِكِ الْقُدُّوسِ الْعَزِيزِ الْحَكِيمِ) [الجمعة: 62/1].\n6ـ (يُسَبِّحُ لِلَّهِ مَا فِي السَّمَاوَاتِ وَمَا فِي الْأَرْضِ لَهُ الْمُلْكُ وَلَهُ الْحَمْدُ وَهُوَ عَلَى كُلِّ شَيْءٍ قَدِيرٌ) [التغابن: 64/1].\n7ـ (سَبِّحِ اسْمَ رَبِّكَ الْأَعْلَى) [الأعلى: 87/1].\nكه‌واته په‌یوه‌ندییه‌ك له نێوان ژماره حه‌وت‌و ته‌سبیحاتی خوای گه‌وره‌دا هه‌یه، له‌به‌رئه‌وه ئه‌م ژماره‌یه به‌ستراوه‌ته‌وه به ته‌سبیح و زیكری ئاسمانه‌كانه‌وه، خوای گه‌وره ده‌فه‌رموێت: (تُسَبِّحُ لَهُ السَّمَاوَاتُ السَّبْعُ وَالأَرْضُ وَمَن فِيهِنَّ وَإِن مِّن شَيْءٍ إِلاَّ يُسَبِّحُ بِحَمْدَهِ وَلَـكِن لاَّ تَفْقَهُونَ تَسْبِيحَهُمْ إِنَّهُ كَانَ حَلِيماً غَفُوراً) [الإسراء: 17/44].\nژماره حه‌وت و پیته‌كانی قورئان\nویستی خوای گه‌وره بووه، كه ئه‌م قورئانه به زمانی عه‌ره‌بی دابه‌زێت، ژماره‌ی پیته‌كانی ئه‌م زمانه‌ی كردووه، بیست و هه‌شت پیت، واته: 28 = 7 × 4\nله‌یه‌كه‌م سوره‌تی ئه‌م قورئانه‌دا، كه سوره‌تی (الفاتحه) ئه‌م ژماره‌یه ده‌بینین، كه ژماره‌ی ئایه‌ته‌كانی ئه‌م سوره‌ته حه‌وت ئایه‌ته. خوای گه‌وره له‌گه‌ڵ پێغه‌مبه‌ر(صلی الله علیه وسلم)دا دواوه‌و پێی فه‌رمووه: (وَلَقَدْ آتَيْنَاكَ سَبْعاً مِّنَ الْمَثَانِي وَالْقُرْآنَ الْعَظِيمَ) [الحجر: 15/87].\n(سبع المثاني )سوره‌تی (الفاتحة)یه، گه‌وره‌ترین سوره‌تی قورئانی پیرۆزه‌وژماره‌ی ئه‌و پیتانه‌ی ئه‌م سوره‌ته‌یان لێ پێكهاتووه، (21) پیته، كه ئه‌میش له چه‌ندجاره‌كانی ژماره حه‌وته.\nله‌قورئانی پیرۆزدا چه‌ند سوره‌تێك هه‌ن، كه جیاوازن له سوره‌ته‌كانی دیكه به‌وه‌ی، به چه‌ند پیتێكی دابڕاو ده‌ستپێده‌كه‌ن وه‌ك ((الـم ـ الر ـ حم ـ یس ـ ق.....). ژماره‌ی ئه‌م ده‌ستپيكردنه جیاوازانه جگه له دووباره‌كان، چوارده دانه‌ن، واته له چه‌ندجاره‌كانی ژماره حه‌وت، ئه‌گه‌ر ئه‌ژماری ئه‌و پیتانه‌بكه‌ین، كه‌ئه‌م ده‌ستپێكردنانه‌یان لێپێكهاتووه، جگه له‌دووباره‌كان، واته ئه‌گه‌ر ژماره‌ی ئه‌و پیتانه‌مان ژمارد، كه ئه‌م ده‌ستپێكردنانه‌یان لێ پێكهاتووه،ده‌بینین ئه‌مانیش به‌هه‌مان شێوه چوارده پیتن.\nئه‌م پیتانه هه‌موویان له سوره‌تی (الفاتحه) هه‌ن، ئه‌گه‌ر پیته جیاوازه‌كانی سوره‌تی(الفاتحه) مان ژمارد، جگه له‌دووباره‌كان، ده‌بینین 14 پیتن، ئه‌گه‌ر ئه‌م پیتانه‌مان له‌گه‌ڵ دووباره بووه‌كاندا ژمارد، ده‌بینین 119 پیتن، واته له چه‌ند جاره‌كانی ژماره‌حه‌وت.\nچه‌ندین گوزارشت هه‌یه، كه له خه‌لقكردنی ئاسمانه‌كان و زه‌وی له شه‌ش ڕۆژدا ده‌دوێن، ئه‌گه‌ر له قورئانی پیرۆزدا به‌دوای ئه‌م ڕاستییه‌دا گه‌ڕاین، واته ڕاستیی خه‌لقكردنی زه‌وی و ئاسمانه‌كان له شه‌ش ڕۆژدا ، ده‌بینین، له حه‌وت ئایه‌تدا دووباره بووه‌ته‌وه، كه ئه‌مانه‌ن:\n1ـ (إِنَّ رَبَّكُمُ اللّهُ الَّذِي خَلَقَ السَّمَاوَاتِ وَالأَرْضَ فِي سِتَّةِ أَيَّامٍ ثُمَّ اسْتَوَى عَلَى الْعَرْشِ يُغْشِي اللَّيْلَ النَّهَارَ يَطْلُبُهُ حَثِيثاً وَالشَّمْسَ وَالْقَمَرَ وَالنُّجُومَ مُسَخَّرَاتٍ بِأَمْرِهِ أَلاَ لَهُ الْخَلْقُ وَالأَمْرُ تَبَارَكَ اللّهُ رَبُّ الْعَالَمِينَ) [الأعراف: 7/54].\n2ـ (إِنَّ رَبَّكُمُ اللّهُ الَّذِي خَلَقَ السَّمَاوَاتِ وَالأَرْضَ فِي سِتَّةِ أَيَّامٍ ثُمَّ اسْتَوَى عَلَى الْعَرْشِ يُدَبِّرُ الأَمْرَ مَا مِن شَفِيعٍ إِلاَّ مِن بَعْدِ إِذْنِهِ ذَلِكُمُ اللّهُ رَبُّكُمْ فَاعْبُدُوهُ أَفَلاَ تَذَكَّرُونَ) [يونس: 10/3].\n3ـ (وَهُوَ الَّذِي خَلَق السَّمَاوَاتِ وَالأَرْضَ فِي سِتَّةِ أَيَّامٍ وَكَانَ عَرْشُهُ عَلَى الْمَاء لِيَبْلُوَكُمْ أَيُّكُمْ أَحْسَنُ عَمَلاً وَلَئِن قُلْتَ إِنَّكُم مَّبْعُوثُونَ مِن بَعْدِ الْمَوْتِ لَيَقُولَنَّ الَّذِينَ كَفَرُواْ إِنْ هَـذَا إِلاَّ سِحْرٌ مُّبِينٌ) [هود: 11/7].\n4ـ (الَّذِي خَلَقَ السَّمَاوَاتِ وَالْأَرْضَ وَمَا بَيْنَهُمَا فِي سِتَّةِ أَيَّامٍ ثُمَّ اسْتَوَى عَلَى الْعَرْشِ الرَّحْمَنُ فَاسْأَلْ بِهِ خَبِيراً) [الفرقان: 25/59].\n5ـ (اللَّهُ الَّذِي خَلَقَ السَّمَاوَاتِ وَالْأَرْضَ وَمَا بَيْنَهُمَا فِي سِتَّةِ أَيَّامٍ ثُمَّ اسْتَوَى عَلَى الْعَرْشِ مَا لَكُم مِّن دُونِهِ مِن وَلِيٍّ وَلَا شَفِيعٍ أَفَلَا تَتَذَكَّرُونَ) [السجدة: 32/4].\n6ـ (وَلَقَدْ خَلَقْنَا السَّمَاوَاتِ وَالْأَرْضَ وَمَا بَيْنَهُمَا فِي سِتَّةِ أَيَّامٍ وَمَا مَسَّنَا مِن لُّغُوبٍ) [ق: 50/38].\n7ـ (هُوَ الَّذِي خَلَقَ السَّمَاوَاتِ وَالْأَرْضَ فِي سِتَّةِ أَيَّامٍ ثُمَّ اسْتَوَى عَلَى الْعَرْشِ يَعْلَمُ مَا يَلِجُ فِي الْأَرْضِ وَمَا يَخْرُجُ مِنْهَا وَمَا يَنْزِلُ مِنَ السَّمَاء وَمَا يَعْرُجُ فِيهَا وَهُوَ مَعَكُمْ أَيْنَ مَا كُنتُمْ وَاللَّهُ بِمَا تَعْمَلُونَ بَصِيرٌ) [الحديد: 57/4].\nئه‌گه‌رله قورئانی پیروزدا به‌دوای ڕاستیی خه‌لقكردنی حه‌وت ئاسمانه‌كه‌دا بگه‌ڕێین، ده‌بینین ژماره حه‌وت به‌ته‌واویی و بێ كه‌موزیاد حه‌وت جار له‌هه‌موو قورئانی پیرۆزدا به حه‌وت ئاسمانه‌كه‌وه به‌ستراوه‌ته‌وه، ئه‌مه‌ش ئه‌و ئایه‌تانه‌ن:\n1ـ (هُوَ الَّذِي خَلَقَ لَكُم مَّا فِي الأَرْضِ جَمِيعاً ثُمَّ اسْتَوَى إِلَى السَّمَاء فَسَوَّاهُنَّ سَبْعَ سَمَاوَاتٍ وَهُوَ بِكُلِّ شَيْءٍ عَلِيمٌ) [البقرة: 2/29].\n2ـ (تُسَبِّحُ لَهُ السَّمَاوَاتُ السَّبْعُ وَالأَرْضُ وَمَن فِيهِنَّ وَإِن مِّن شَيْءٍ إِلاَّ يُسَبِّحُ بِحَمْدَهِ وَلَـكِن لاَّ تَفْقَهُونَ تَسْبِيحَهُمْ إِنَّهُ كَانَ حَلِيماً غَفُوراً) [الإسراء: 17/44].\n3ـ (قُلْ مَن رَّبُّ السَّمَاوَاتِ السَّبْعِ وَرَبُّ الْعَرْشِ الْعَظِيمِ) [المؤمنون: 23/86].\n4ـ (فَقَضَاهُنَّ سَبْعَ سَمَاوَاتٍ فِي يَوْمَيْنِ وَأَوْحَى فِي كُلِّ سَمَاء أَمْرَهَا وَزَيَّنَّا السَّمَاء الدُّنْيَا بِمَصَابِيحَ وَحِفْظاً ذَلِكَ تَقْدِيرُ الْعَزِيزِ الْعَلِيمِ) [فصلت: 41/12].\n5ـ (اللَّهُ الَّذِي خَلَقَ سَبْعَ سَمَاوَاتٍ وَمِنَ الْأَرْضِ مِثْلَهُنَّ يَتَنَزَّلُ الْأَمْرُ بَيْنَهُنَّ لِتَعْلَمُوا أَنَّ اللَّهَ عَلَى كُلِّ شَيْءٍ قَدِيرٌ وَأَنَّ اللَّهَ قَدْ أَحَاطَ بِكُلِّ شَيْءٍ عِلْماً) [الطلاق: 65/12].\n6ـ (الَّذِي خَلَقَ سَبْعَ سَمَاوَاتٍ طِبَاقاً مَّا تَرَى فِي خَلْقِ الرَّحْمَنِ مِن تَفَاوُتٍ فَارْجِعِ الْبَصَرَ هَلْ تَرَى مِن فُطُورٍ) [الملك: 67/3].\n7ـ (أَلَمْ تَرَوْا كَيْفَ خَلَقَ اللَّهُ سَبْعَ سَمَاوَاتٍ طِبَاقاً) [نوح: 71/15].\nژماره‌ی ئاسمانه‌كان، كه خوای گه‌وره خه‌لقیكردوون، حه‌وتن، هه‌روه‌ها حه‌وت جار له قورئانی پیرۆزدا باسیانكراوه، با له‌م رێكخستنه وردبینه‌وه، ئایا به ڕێككه‌وت هاتووه؟! هه‌موو ئه‌م ڕاستییه ژماره‌ییانه، كه هه‌موو كات به‌گونجاویی و رێكخراویی له‌گه‌ڵ ژماره حه‌وتدا هاتوون، ئایا ئاماژه‌یه‌ك نین بۆ ئه‌وه‌ی له به‌دوای نهێنییه‌كانی ئه‌م ژماره‌یه له قورئاندا بگه‌ڕێین؟\nنووسینی : عبدالدائم الكحیل\n1- القرآن الكريم، برواية حفص عن عاصم (مصحف المدينة المنورة).\n2- المعجم المفهرس لألفاظ القرآن الكريم – محمد فؤاد عبد الباقي، دار الفكر، بيروت.\n3- إشراقات الرقم سبعة للمهندس عبد الدائم الكحيل، إصدار جائزة دبي الدولية للقرآن الكريم، دبي 2006.\nهه‌ماهه‌نگى نێوان مێرووله و دره‌خت\nچه‌ند وێنه‌یه‌كی دره‌وشاوه بۆ بڵاوكردنه‌وه\nكاریگه‌ریی دەروونی خوێندنەوەی سورەتی فاتيحە\nچارەسەری ژانی (دەماری سمت و ڕان) لە سوننەت دا\nبه‌سه‌رهاتى موسڵمان بوونى دكتۆرى فه‌رِه‌نسى (موریس بوكاى)


شاباز جارێكی تر به ئاوازێكی كۆپی گۆرانی نوێی بڵاو كرده‌وه\nوه‌ك زۆربه‌ی گۆرانییه‌كانی تری ئه‌م هونه‌رمه‌نده گه‌نجانه‌ی ئێسته، شاباز گۆرانییه‌كی نوێی بڵاو كرده‌وه كه ئاوازه‌كه‌ی هی گۆرانیبێژێكی توركه و گۆرانییه‌كه‌شی له‌ناو دنیادا ناسراوه.\nدوێنێ سێشه‌م هه‌شتی كانوونی دووه‌م، شاباز زه‌مانی گۆرانیبێژی لاوی كورد گۆرانییه‌كی نوێی بڵاو كرده‌وه، به‌ڵام له‌جیاتی ئه‌وه‌ی ده‌ستخۆشی لێ بكرێت، ڕه‌خنه‌باران كرا، چونكه ئاوازه‌كه‌ی هی خۆی یان تایبه‌ت به خۆی نییه، ئاوازی گۆرانییه‌كی به‌ناوبانگی توركی وه‌رگرتووه.\nئه‌م گۆرانییه نوێیه‌ی شاباز كه هێشتا كلیپی بۆ نه‌كراوه، به ناوی "جێم بێڵه"یه و له لینكی فه‌رمی یوتوبه‌كه‌یدا نووسیویه‌تی ئاوازی ستۆدیۆ پرۆیه، به‌ڵام ئه‌و ئاوازه له گۆرانی Adaletin Bu Mu Dünyaی Koray Avcı گۆرانیبێژی ناسراوی تورك وه‌رگیراوه.\nشایانی باسه پێشتریش شاباز و گۆرانیبێژه‌كانی تری كورد كه ئێسته سته‌یجی هونه‌ری كوردییان داگیر كردووه، چه‌ندان گۆرانییان به ئاوازی گۆرانیبێژانی بیانی بڵاو كردووه‌ته‌وه، ئه‌مه‌ش تووشی ڕه‌خنه‌ی كردوون.\nگۆرانییه‌كه‌ی كۆرای ئه‌ڤیجی:\nئه‌كادیمیاى كوردى ئێواره كۆڕێك بۆ "شه‌فیقى حاجى خدر" ساز ده‌كات\nکورتە فیلمێکی کوردی پێویستى به ئه‌كته‌ره\nهەڵەبجە یەكەمین دیداری بێسارانی هاتە سازدان\nعەزیز وەیسی گۆرانییە نوێیەکەی بڵاو کردەوە


5 كانونی دووه‌م، 2018 - KGN\nڕۆژ: كانونی دووه‌م 5, 2018\n10 ملیار دۆلار زيان به كۆمپانیای “ئەپڵ” گه‌يشت\n5 كانونی دووه‌م، 2018 fryad mohammad\nKGN – زانست وتەکنۆلۆژیا كۆمپانیای “ئەپڵ”ی ئەمریكی بڕیاریدا چارەسەری كێشەی پاتری بەرهەمە نوێیەكانی لەجۆرەكانی مۆبایل بكات، كە بەو هۆیەوە زیانی زۆری پێگەشتووە. كۆمپانیای “ئەپڵ” بەدروستكردنی باترییەكی دەرەكی كێشەی باتری بەرهە نوێەكانی چارەسەردەكات، كە نرخی هەریەكە لەو باترییە نوێیانە 29 دۆلاری ئەمریكی. كێشەی باتری بەم دوایە لە بەرهەمە نوێیەكانی مۆبایلی كۆمپانیای ئەپڵ دەركەوتووە، كە بەو هۆیەوە كۆمپانیاكە بڕی 10 ملیار دۆلاری ئەمریكی زیانی پێگەیشتووە. شایانی باسە کۆمپانیای ئەپڵ یەکێکە لە کۆمپانیە بەناوبانگەکانی ئەمەریکا تایبەتە بە بەرهەمهینانی ئامێری ئەلیکترۆنی\n5 كانونی دووه‌م، 2018 5 ئایار، 2018 fryad mohammad\nKGN – ڕۆشنبیری كۆمپانیایەكی ئیتالی ئاشكرایكرد، كە كەلوپەلە گرانبەهاكانی لەپێشەنگای “كنوز المغول والمهراجاوات” دزراوە. كۆمپانیاكە ئاشكراشیكرد، كە ئەو كەلوپەلە گرانبەهانە لەكۆشكی دۆجی لەشاری بندقییەی ئیتالیا نمایشكراون، كە بەهاكەیان ملیۆنان یۆرۆی ئەوروپییە. رۆژنامەی “لاریبوبلیكا”ی ئیتالی بڵاویكردەوە، دوو كەس چوونەتە ناو بیناكەو كەلوپەلەكانیان دزیوە، كە كەلوپەلی گرانبەهای میری قەتەر حەمەد بن عەبدوڵڵای دووەمیشی تێدا بووە. رۆژنامەكە بڵاویشیكردەوە، كە ئەو دوو كەسە كەسانی شارەزا بوون‌و توانیویانە بەشێوەیەكی سەرسوڕهێنەر دەرگاكانی بیناكە بشكێنن‌و بچنە ناو بیناكە بۆ بردنی ئەو كەلوپەلانە. كەلوپەلەكان ژمارەیان 270 پارچەكە كەلوپەلی گرانبەها بوون‌و دوای رووداوەكەش دەست بەلێكۆڵینەوە كراوە،…\nکۆمسیۆنی باڵا رۆژی ئەنجامدانی هەڵبژاردنەکان دیاری ناکات\nKGN – NEWS گوتەبێژی کۆمسیۆنی باڵای سەربەخۆی هەڵبژاردن و راپرسی، شیروان زرار: “ئێمە هیچ رۆژێک دیاری ناکەین، دەسەڵاتی دیاریکردن لە ئیستادا دراوە بە جەنابی سەرۆکوەزیرانی هەرێمی کوردستان و ئەوان بە هاوبەشی لەگەڵ پەرلەمانی کوردستان رۆژێک دیاری دەکەن. کۆمسیۆنی باڵای سەربەخۆی هەڵبژاردن و راپرسی ھەرێمی کوردستان، رەتی دەکاتەوە کە ئەوان رۆژی ئەنجامدانی ھەڵبژاردنەکان دیار بکەن و ئاماژەیش بۆ ئەوە دەکات کە بۆ ئەنجامدانی پڕۆسەی ھەڵبژاردنەکان داوای بوودجەیان کردووە. گوتەبێژی کۆمسیۆنی باڵای سەربەخۆی و هەڵبژاردن و راپرسی، شیروان زرار لە کۆنگرەیەکی رۆژنامەوانیدا گوتی: “ئێمە کۆمەڵێک داواکاریمان گەیاندووەتە سەرۆکایەتی…


حوكمی هەبونی ڕەسم لە ماڵدا چى یە ؟: ماڵپەڕی وەڵامەکان\nهەمەجۆرحوكمی هەبونی ڕەسم لە ماڵدا چى یە ؟\nهەبونی وێنەی گیان لەبەر لە ماڵاندا حەرامە و دروست نىیە، چونكە دەبێتە ڕێگر و مەحروم بوون لە هاتنە ژوورەوەی فریشتەكان بۆ ناو ئەو ماڵانەی كە وێنەی گیان لەبەریان تێدایە:\nپێغەمبەری خوا ﷺ فەرموویەتی:((أنَّ الـملائكة لا تدخل بيتاً فيه صورة، وأنَّ من صنع الصور يعذب يوم القيامة، فيُقال: أحيوا ما خلقتم)) [رواه البخاري ومسلم] .\nبە هۆی ئەمەوە پێغەمبەری خوا ﷺ و هاوەڵانیشی نەڕۆیشتوونەتە ناو ماڵێكەوە كەوا وێنەی تێدا هەبووە:\nشێخی ئەلبانی ڕەحمەتی خوای لێبێت چەند فەرموودەیەكی لەم بارەیەوە باس كردووە لە كتێبە زۆر بە نرخەكیدا (آداف الزفاف / ص: (76 ـ 81)دا و فەرموویەتی:\nالأول: عن علي (رضي الله عنه) قال: ((صنعتُ طعاماً فدعوت رسول الله ﷺ فجاء فرأى في البيت تصاوير فرجع، قال: فقلتُ: يا رسول الله ما أرجعكَ بأبـي أنت وأمي ؟ قال: إنَّ في البيت سترا فيه تصاوير، وإنَّ الـملائكة لا تدخل بيتاً فيه تصاوير)) [صحيح سنن ابن ماجه رقم: (1114) وأبو يعلة في مسنده: (1 / 31) و (1 / 37) و (2 / 39) والزيادة له بسند صحيح قاله الألبانـي] .واتە: خواردنێكم دروست كرد و پێغەمبەری خوام ﷺ دەعوەت كرد، ئەویش هات و لە ماڵدا هەندێك وێنەی بینی و گەڕایەوە، وتم: ئەی پێغەمبەری خوا چی تۆی گەڕاندەوە باوك و دایكم بە قوربانت بێت ؟ فەرمووی: بەڕاستی لە ماڵدا پەردەیەك هەیە هەندێك وێنەی تێدایە، وە بەڕاستی فریشتە ناچێتە ناو ماڵێكەوە وێنەی تێدا هەبێت.\nدەبینین پێغەمبەری خوا ﷺ گەڕایەوە و نەڕۆیشتە ژوورەوە بە هۆی هەبوونی هەندێك وینەوە لە ماڵدا، ماڵەكەش ماڵی كێ بوو ؟ ماڵی (فاطيمە)ی كچی و (علی) زاوای بوو.\nالثانـي: عن عائشة (رضي الله عنها) قالت: (أنَّها اشترت نـمرقة (1) فيها تصاوير، فلما رآها رسول الله ﷺ قام على الباب، فلم يدخل، فعرفت في وجهه الكراهية، فقلت: يا رسول الله أتوب إلى الله وإلى رسوله، ماذا أذنبت ؟ فقال ﷺ: ما بال هذه النمرقة ؟ فقلت: اشتريتها لك لتقعد عليها وتوسدها، فقال ﷺ: (إن أصحاب هذه الصور (وفي رواية: إن الذين يعملون هذه التصاوير) يعذبون يوم القيامة (2) ويقال لهم: أحيوا ما خلقتم، وإن البيت الذي فيه [ مثل هذه ] الصور لا تدخله الملائكة [ قالت: فما دخل حتى أخرجتها ] ) [صحيح البخاري: (9 / 204، و10 / 319 ـ 320) وصحيح مسلم: (61 / 160)…] .\nواتە: عائشە ڕاخەرێكی كڕی كە هەندێك وێنەی تێدا بوو، جا كاتێك پێغەمبەری خوا ﷺ بینی لە پێش دەرگاكەدا ڕاوەستا و نەهاتە ژوورەوە، منیش لە ڕوومەتیدا هەستم كرد بەوەی كە پێی ناخۆشە، وتم: ئەی پێغەمبەری خوا تەوبە دەكەم و پەشیمان دەبمەوە لە لای خوا و پێغەمبەرەكەی ئایا چی تاوانیكم كردووە ؟ پێغەمبەری خوا ﷺ فەرمووی: ئایا ئەم ڕاخەرە چىیە ؟ وتم: بۆ تۆ كڕیومە بۆ ئەوەی لە سەری دانیشیت و پاڵی لە سەر بدەیتەوە، پێغەمبەری خوا ﷺ فەرمووی: خاوەنی ئەم وێنانە (بەڕاستی ئەوانەی كەوا ئەم وێنانە دروست دەكەن) سزا دەدرێن لە ڕۆژی قیامەتدا، وە پێیان دەوترێت: زیندووی كەنەوە ئەوەی كە دروستتان كردووە، وە بەڕاستی ئەو ماڵەی كە هاوشێوەی ئەم وێنانەی تێدایە فریشتە ناچێتە ناویەوە، پێغەمبەری خوا ﷺ نەهاتە ژوورەوە تاوەكو وێنەكەم لە ماڵ دەرهێنا.\nهەروەها شیخ ئەلبانی فەرموویەتی:\n(وعلى ما ذكرنا جرى عليه عمل السلف الصالح رضي الله عنهم، والأمثلة على ذلك كثيرة جدا، فأقتصر على ما يحضرني الآن منها:\nأ - عن أسلم - مولى عمر - أن عمر بن الخطاب رضي الله عنه حين قدم الشام، فصنع له ـ يعني: طعاما ـ رجل من النصارى، فقال لعمر: إني أحب أن تجيئني وتكرمني أنت وأصحابك - وهو رجل من عظماء الشام - فقال له عمر رضي الله عنه: (إنا لا ندخل كنائسكم من أجل الصور التي فيها) [رواه البيهقي بسند صحيح.\nواتە: كاتێك پێشەوا (عمر بن الخطاب رضي الله عنه) گەیشتە وڵاتی شام، پیاوێكی گاور لە پیاوە گەورەكانی شام خواردنێكی دروست كرد و وتی بە عومەر: بەرِاستی من پێم خۆشە كەوا بێیت بۆ لام و خۆت و هاوەڵەكانت رِێزم لێبگرن، (عمر رضي الله عنه) پێی فەرموو: بەرِاستی ئێمە ناچینە ناو كەنیسەكانتانەوە لە بەر ئەوە وێنانەی كە تێیدا هەیە.\nواعلم أنَّ في قول عمر دليلا واضحا على خطأ ما يفعله بعض المشايخ من الحضور في الكنائس الممتلئة بالصور والتماثيل، استجابة منهم لرغبة بعض المسؤولين أو غيرهم …] .\nواتە: بزانە كەوا ئەم وتەیەی عومەر بەڵگەیەكی ڕوونە لە سەر هەڵەیەتی ئەو كردەوەیەی كە هەندێك لە (شێخەكان) دەیكەن لە ئامادە بوونی ئەو كەنیسانەی كەوا پڕە لە وێنە و پەیكەر، لە بەر بەدەمهاتنەوەی حەزی هەندێك لە بەرپرسان یان جگە لەوان …\nب - عن أبي مسعود - عقبة بن عمرو - أنَّ رجلاً صنع له طعاما، فدعاه، فقال: أفي البيت صورة ؟ قال: نعم، فأبـى أن يدخل حتى كسر الصورة ثم دخل) [رواه البيهقي وسنده صحيح، كما قال الحافظ في "الفتح"] .\nواتە: پیاوێك خواردنێكی دروست كرد بۆ (ئەبی مەسعود) و دەعوەتی كرد، ئەویش وتی: ئایا لە ماڵدا وێنە هەیە ؟ فەرمووی: بەڵێ، ئەویش خۆی گرتەوە لەوەی كە بچێتە ژوورەوە تاوەكو وێنەكەی تێكشكاند ئەنجا ڕۆیشتە ژوورەوە.\nكەواتە هەبوونی وێنە لە ماڵدا حەرامە و دەبێتە هۆی مەحروم بوون لە هاتنە ژوورەوەی فریشتە و پێغەمبەر ﷺ و صەحابە و زانایان و پیاوچاكان، بە بەڵگەی ئەو فەرموودانەی سەرەوە.\n(1) هي الوسادة، كما في " النهاية " و" لسان العرب ".\n(2) قال الحافظ تحت هذه الجملة من الحديث: "وفيه أن الملائكة لا تدخل بيتا في الصور، وهذه الجملة هي المطابقة لامتناعه من الدخول، وإنَّما قدم الجملة الأولى (يعني: إن أصحاب هذه الصور...) عليها اهتماما بالزجر عن اتخاذ الصور، لأن الوعيد إذا حصل لصانعها فهو حاصل لمستعملها، لأنها لا تصنع إلا لتستعمل، فالصانع متسبب، والمستعمل مباشر، فيكون أولى بالوعيد ".\nحوکمی ئەو کەسانەی کە دەڵێن نیەت و دڵ پاک بوو، زاراوەی هەڵەی وشەکان گرنگ نییە چوینەتە ناو خانوویەكی نوێ ، و دەمانەوێت خواردنێك دروست بكەین بەمەبەستی ناساندنی خانووە نوێكە ئایا حوكمی ئەمە چیە ؟ دروستە داوا لە کچ بکرێ کە سازش (تنازل) لە بەشە میراتى خۆى بکات بۆ براکەى؟ حوكمی دواكەوتن لە كاتی دیاری كراوی كاركردن نیعمەت و فەزڵ و سودەکانى نەخۆشی بۆ کەسی نەخۆش\nپرسیاری دواترئايا ئافرەت قژى ڕەنگ بکات گوناهبار دەبێت بەمادەیەک کە ڕێگر نەبێت لە تەڕبونی قژەکە؟پرسیاری پێشترئەگەر ئافرەتێك بۆى دەركەوت كە مێردەكەى خیانەتى لێ دەكات دروستە داواى تەڵاقى لێبكات؟


هایپەر فواتیور نوارەكەی دۆن – Politic Press\nهایپەر فواتیور نوارەكەی دۆن\nڕۆژانە هەواڵەكانی تایبەت بە دۆن كریستیانۆ ڕۆناڵدۆ لە دەرەوەی لاكێشە سەوزەكەی تۆپی پێ هەوادارانی ئەو یاریزانە ناوازەیە و هەوادارانی هایپەر كارەكان بە خۆیەوە سەرقاڵ دەكات.\nڕۆژنامەی توتو سپۆڕتی ئیتاڵی بڵاوی كردەوە: دەنگۆی ئەوە لە ئارادایە گوایە كریس نوێترین ئۆتۆمۆبێلی بۆگاتی كڕی بێت بە بڕی 9 ملیۆن و 400 هەزار دۆلار كە ئەم جۆرەیان ناوازەترین ئۆتۆمۆبێلە وەك لە وێنەكانی هاوپێچ لەگەڵ هەواڵەكە دەیبینن كە جۆری بۆگاتی سیندۆدیتچی یە.\nڕۆژنامە بەر بڵاوەكەی ئیتاڵیا ئەوەشی ئاشكرا كردووە كە هایپەر كاڕە نوێیەكەی دۆن بە هەردوو ڕەنگی سپی و ڕەش ڕووپۆش كراوە كە ئاماژەیە بۆ ڕەنگی یانەكەی واتا یۆڤانتۆس تۆرینۆ ئەمە لە كاتێكدا دێت كە كۆمپانیای بۆگاتی نهێنی كڕیارانی پاراستووە و تەنها ئەوەی ئاشكرا كردووە كە دۆن كریستیانۆ ئەندامێكی خێزانە گەورەكەی بۆگاتی یە بەو پێیەی ناوبراو دوو جۆر بۆگاتی تری لە ڕابردوودا كڕیوە لەو كۆمپانیا زەبەلاحەی دروست كردنی ئۆتۆمۆبێل لە ئیتاڵیا لە جۆرەكانی شیرۆن و ڤیرۆن.\nبە پێی ڕۆژنامەكە هۆكاری كڕینی ئەو ئۆتۆمۆبێلە لە لایەن كریسەوە دەگەڕێتەوە بۆ خۆشحاڵی ئەو یاریزانە بە بردنەوەی نازناوی سكۆدێتۆی ئیتاڵیا لەگەڵ لاڤیكیا سینیۆریتا.\nلافواتیۆر نوار ئەو جۆرە ناوازەیەی بۆگاتی یە كە دەنگۆی ئەوە هەیە كریستیانۆ كڕی بێتی و ساڵی داهاتوو بۆی دەگوازرێتەوە لە لایەن كۆمپانیای بۆگاتییەوە ئەم جۆرە ئۆتۆمۆبێلە 20 كیلۆ لە شیرۆنەكەی پێشووی كریستیانۆ سوكترە و 99 هۆرس پاوەر زیاتری لە سەرە و 16W و 4 تۆربۆی 8 لیترییە و 1577 هۆرس پاوەر هێزی بزوێنەرەكەیەتی و لە 0 كیلۆ مەتر بۆ 100 كیلۆ مەتر بە 2.4 ی چركەیەك دەجوڵێت و خاوەنی میلی خێرایی 380 كیلۆ مەترە و تەنها 10 دانەی لێ دروست كراوە و كریستیانۆ ڕۆناڵدۆی دۆنی جیهانی تۆپی پێش دەشێت یەكێك بێت لە خاوەنانی ئۆتۆمۆبێلێك لە نێو ئەو 10 كەسەدا.\nكه‌س نه‌یویست ناچاره له ریاڵ بمێنێته‌وه\nئەرجەنتین بە ئاست و ئەنجام بردییەوە\nئه‌مرۆ رامۆس بریار ده‌دات\nبۆلیڤیا X ئەرجەنتین – ڕاستەوخۆ\nئۆكرانیا X ئەڵمانیا – ڕاستەوخۆ\nبه‌رشه‌لۆنه تووشی شكست هاتوو راهێنه‌ره‌كه‌ی گله‌یی ده‌كات


سەرۆکی هەرێمی کوردستان لە داڤۆس ژمارەیەک دیدارێکی دیکەی ئەنجام دا\nبڕیار كۆیی 23/01/2020 - 21:46 بڵاوکراوەتەوە لە كوردستان\nلە چوارچێوەی دیدارەکانی لە پەراوێزی کۆڕبەندی ئابووریی داڤۆس ، سەرۆکی هەرێمی کوردستان لەگەڵ هەریەک لە وەزیری دەرەوەی عەرەبستانی سعوودییە و سه‌رۆكى ئاژانسى جايكاى ژاپۆنى کۆبووەوە.\nپاشنيوه‌ڕۆى ئه‌مڕۆ چوارشه‌ممه 22/1/2020 نێچيرڤان بارزانى، سه‌رۆكى هه‌رێمى كوردستان له‌گه‌ڵ مير فه‌يسه‌ڵ بن فه‌رحان ئال سعوود وه‌زيرى ده‌ره‌وه‌ى شانشينى عه‌ره‌بستانى سعووديه، كۆبووه‌وه.\nله كۆبوونه‌وه‌كه‌دا په‌يوه‌ندييه‌كانى عه‌ره‌بستانى سعووديه له‌گه‌ڵ عێراق و هه‌رێمى كوردستان، دۆخى ناوچه‌كه به‌گشتى و مه‌ترسييه‌كانى سه‌رهه‌ڵدانه‌وه‌ى تيرۆر، ڕۆڵى هه‌رێمى كوردستان له شه‌ڕى دژى تيرۆر و گرنگيى هه‌وڵه‌كانى بۆ ئارامكردنه‌وه‌ى گرژييه‌كان له ناوچه‌كه، ڕه‌وشى پێكهاته‌كان له عێراق، دۆخى ئاواره و په‌نابه‌ران له هه‌رێمى كوردستان و يارمه‌تى و هاوكارييه مرۆييه‌كانى مانگی سوورى سعوودى بۆ ئه‌وان خرانه به‌ر باس و بيروڕايان له‌باره‌يه‌وه ئاڵوگۆڕ كرا.\nلەلایەکی دیکەوە سه‌رۆكى هه‌رێمى كوردستان لەگەڵ شينيچى كيتائۆكا سه‌رۆكى ئاژانسى هاريكاريى نێودوڵه‌تيى ژاپۆنى “جايكا” كۆبووه‌وه، له كۆبوونه‌وه‌كه‌دا تيشك خرايه سه‌ر كار و چالاكييه‌كانى ئاژانسه‌كه له هه‌رێمى كوردستان و به‌ڕێز سه‌رۆكى هه‌رێمى كوردستان سوپاسى جايكا و گه‌ل و حكوومه‌تى ژاپۆنى كرد بۆ يارمه‌تيدان و هاوكاريكردنى هه‌رێمى كوردستان.\nلاى خۆيه‌وه سه‌رۆكى جايكا، دووپاتى كرده‌وه كه ئاژانسى هاريكاريى نێوده‌وڵه‌تيى ژاپۆنى له پشتگيرى و يارمه‌تيدانى هه‌رێمى كوردستان به‌رده‌وام ده‌بێت و سوپاسى ئاسانكارى و هه‌ماهه‌نگيى داموده‌زگا و لايه‌نه په‌يوه‌نداره‌كانى هه‌رێمى كوردستانى له ئه‌نجامدانى كار و پرۆژه‌كانيان كرد.\nپزیشکێک ڕێنمایی ئەو کەسانە دەکات کە کۆکە و پژمینیان هەیە نەچن بۆ نوێژی هەینی


PUKmedia ماڵپەری وەرزشی\nجامی نەتەوەکانی ئەفریقا\nجامی نەتەوەکانی ئاسیا\nخولی یانە پاڵەوانەکانی ئەوروپا\nناوبژیوانه ئافره‌ته‌كه‌ى جیهان بناسه\nستیفانی فراباری داوه‌ری فه‌ره‌نسی ناوی خۆی به پیتی ئاڵتونی له مێژوو نووسییه‌وه، ئه‌مه‌ش دوای ئه‌وه‌ی بووه یه‌كه‌م داوه‌ری ژن له مێژوودا یارییه‌كی پالاوتنی مۆندیالی پیاوان به‌ڕێوه‌ببات كه داوه‌ریی یاری نێوان هۆڵه‌ندا و لاتڤیای كرد.\nئه‌و داوه‌ره ساڵی رابردوو جارێكی تر ناوی خۆی له مێژووی تۆپی پێ نووسییه‌وه‌و بووه یه‌كه‌م داوه‌ری ژن یارییه‌كی چامپیۆنس لیگ به‌ڕێوه‌ببات كه یاری نێوان یۆڤانتۆس و دینامۆ كییه‌ڤی به‌ڕێوه‌برد.\nهه‌ر ئه‌و داوه‌ره 37 ساڵه یه‌كه‌م داوه‌ری ژنه یارییه‌كی خولی فه‌ره‌نسا به‌ڕێوه‌ببات و دوای ئه‌وه بووه یه‌كه‌م داوه‌ری ژن یاریی جامی سوپه‌ری ئه‌وروپا له‌نێوان چێڵسی و لیڤه‌رپوڵ له ساڵی 2019 به‌ڕێوه‌ببات و دواتریش یاری یۆرۆپالیگی به‌ڕێوه‌برد.\nئه‌و داوه‌ره یه‌كێكه له باشترین داوه‌ره‌كان كه یاری كۆتایی مۆندیالی ژنانی 2019ی به‌ڕێوه‌بردوه‌و به‌هۆی تواناكه‌شیه‌وه ئه‌مجاره له‌لایه‌ن یه‌كێتی تۆپی پێ دیاری كرا بۆ ئه‌وه‌ی یاری پاڵاوتنی مۆندیال به‌ڕێوه‌ببات و یارییه‌كه‌شی به سه‌ركه‌وتوویی به‌ڕێوه‌برد.\nگۆلێكى نمایشى ئارنۆلد\nبایرن و چێڵسى براوه‌بوون؛ ئه‌مشه‌ویش ریاله\nئه‌مرۆ وه‌رزێكى نوێى خولى نایابى تۆپى پێى كوردستان ده‌ستپێده‌كات\nریال مه‌درید بردیه‌وه\nئه‌نجامى یارییه‌كانى چامپیۆنزلیگ\nگه‌ڕى دووه‌مى چامپیۆنسلیگ به‌رێوه‌ده‌چێت\nئه‌مشه‌و چامپیۆنسلیگ ده‌ستپێده‌كاته‌وه\nكۆبه‌ندى ئه‌نجامى یارییه‌كانى ئه‌مرۆى خوله‌كانى ئه‌وروپا\nچامپیۆنس لیگى ئه‌مشه‌و\nئه‌مشه‌و پاڵه‌وانى جامى سوپه‌ر ده‌رده‌كه‌وێت\nیارییه به‌هێزه‌كانى ئه‌مرۆى خوله‌كانى ئه‌وروپا\nیارییه‌كانى ئه‌مرۆى لالیگاو پرێمه‌رلیگ\nئه‌نجامى تیروپشكى نه‌یشن لیگ\nیارییه به‌هێزه‌كه له سلێمانى به‌ڕێوه‌ده‌چێت\nبه‌رشه‌لۆنه میواندارى خێتافى ده‌كات\nخشته‌ى یارییه گرنگه‌كانى ئه‌مشه‌و\nیارییه گرنگه‌كانى ئه‌مرۆى خوله‌كانى ئه‌وروپا\nسه‌دو مۆنتێرى به‌رامبه‌ر یه‌كتر ده‌وه‌ستنه‌وه\nئه‌مرۆ جامى جیهانى یانه‌كان ده‌ستپێده‌كات\nئه‌مرۆ له یاریگه‌كانى ئه‌وروپاوه\nئه‌مرۆ گه‌ڕێكى نوێ له خولى نایابى كوردستان به‌رێوه‌ده‌چێت\nپانۆراماى رووداوه وه‌رزشیه‌كانى ساڵى 2019\nیارییه‌كانى پاڵاوتنی هه‌ڵبژارده‌كانی كیشوه‌ری ئه‌وروپا\nئه‌مرۆ جامى جیهانى ده‌ستپێده‌كات\nگرنگترین یارییه‌كانى هه‌فته


لە دەریای ئیجە 62 پەنابەر دەست بەسەر كران\nبه رواری داگرتن : 2019-07-21 11:22\nناوەندی ھەواڵەكان - لە دەریای ئیجە لە ناو بەلەم 62 پەنابەر دەست بەسەر كران.\nلە ڕاگەیەندراوێك هاتوە لە نزیك شاری مۆغلا و ئایدنی توركیا 62 پەنابەر لە دوو بەلەم هەوڵیان دەدا بۆ دەرەوەی وڵات بڕۆن سەرجەمیان دەست بەسەر كران.\nسەبارەت بە دەستگیر كردنی پەنابەران فەرماندەی كەنارەكانی دەریا ڕاگەیەندراوێكی بڵاو كردەوە. لە نزیك شاری مۆغلا و ئایدنی توركیا 62 پەنابەر لە دوو بەلەم هەوڵیان دەدا بۆ دەروەی وڵات كۆچ بكەن سەرجەمیان دەست بەسەر كران.(İLKHA)\nبليته كان دەریا ئیجە پەرنابەر توركیا


وه‌زیری ده‌ره‌وه‌ی ڕوسیا بۆ وتووێـژكردن له‌گه‌ڵ سه‌رۆكی ئێرانیدا سه‌ردانی تاران ده‌كات\nی مانگی ده ٣٠, ٢٠٠٧\nله گه‌ره‌مه‌ی په‌ره‌سه‌ندنی جیاوازیـیه‌كانی نێوان مۆسـكۆ و ڵاتانی ڕۆژئاوادا، سێرگی لاڤرۆڤی وه‌زیری ده‌ره‌وه‌ی ڕوسیا ڕۆژی سێشه‌ممه سه‌ردانی تاران ده‌كات.\nكاربه‌ده‌سـتانی ئێرانی ده‌ڵێن بڕیاره سێرگی لاڤرۆڤ وتووێـژ له‌گه‌ڵ مه‌حمود ئه‌حمه‌دی نه‌ژادی سه‌رۆكی ئێراندا سـازبكات.\nڕوسـیا ڕه‌خنه‌ی ده‌گرێت له هه‌نگاوی یه‌ك لایه‌نه‌ی وڵاته یه‌كگرتووه‌كانی ئه‌مریكا له دژی تاران و هه‌روه‌ها كوشـشه‌كانی بۆ سه‌پاندنی سـزای زیاتری نه‌ته‌وه یه‌كگرتووه‌كان له دژی ئێران له‌سه‌ر جێبه‌جێ نه‌كردنی داواكاری به‌رده‌وامی نه‌ته‌وه یه‌كگرتوه‌كان بۆ ڕاگرتنی جموجۆڵه هه‌سـتیاره ناوه‌كیـیه‌كانی.\nله لایه‌كی دیكه‌وه ده‌زگاكانی ده‌وڵه‌تی ئێران ڕاده‌گه‌یه‌نن كه‌وا ڕۆژی سێشه‌ممه مه‌حمود ئه‌حمه‌دی نه‌ژادی سه‌رۆكی ئێران گه‌مارۆكانی ئه‌م دوایـیه‌ی وڵاته یه‌كگرتووه‌كانی ئه‌مریكای له دژی ئێران به بێ به‌ها ناوزه‌ندكردووه، وه گوتوویه‌تی تاران چۆك له ئاست ئه‌و فشـارانه‌دا دانادات كه له لایه‌ن واشـنتۆنه‌وه ده‌كرێته سه‌ری.\nڕۆژی دووشه‌ممه‌ش سه‌رۆكی ئاژانسی نێونه‌ته‌وه‌یی وزه‌ی ئه‌تۆم محه‌مه‌د ئه‌لبه‌رادعی له‌به‌رده‌م ئه‌نجومه‌نی گشتی نه‌ته‌وه یه‌كگرتووه‌كاندا گوتی ڕه‌تكردنه‌وه‌ی ئێران بۆ داواكانی ڕاگرتنی پـیتاندنی یۆرانیۆم "جێی داخه."


جیهان هاشم بە ٤ ساڵ تەنها ٢ ساڵ دەچێتە سەر تەمەنی – تۆڕی میدیایی خەڵک\nجیهان هاشم بە ٤ ساڵ تەنها ٢ ساڵ دەچێتە سەر تەمەنی\n2021/01/07 - 7:05 PM\nخانمە مۆدێل جیهان هاشم لە ٧ی١ یادی لەدایکبوونی خۆی کردەوە و وەک لە وێنەکەشیدا دەردەکەوێت تەمەنی بۆتە ٣١ ساڵ.\nبەڵام ئەوەی لای هەوادارانی جیهان هاشم بۆتە پرسیار ئەوەیە کە ئەو لە ساڵی ٢٠١٧ ئاهەنگی لەدایکبوونی ٢٩ ساڵەی تەمەنی خۆی گێڕاوە\nبەڵام بە ٤ ساڵ تەنها ٢ ساڵی دیکە چۆتە سەر تەمەنی و بۆتە ٣١ ساڵ لەکاتێکدا دەبوو ئێستا ٣٣ ساڵ بێت، بەڵام وا دەردەکەوێت کە جیهان هاشم نەیەوێت تەمەنی ڕاستەقینەی خۆی ئاشکرا بکات.\nئەمەش لەکاتێکدایە کە جیهان هاشم پێشتر ئاماژەی بەوەداوە کە لە ساڵی ١٩٨٨ لەدایک بووە.\nچەند کەرەستەیەکی ناوماڵ کە دەتوانیت بۆ شێلانی جەستەت بەکاری بهێنیت


2021-03-02 [03:24 AM]\nڕاگەیاندنى وەزارەتی خوێندنی باڵا له راگه‌یه‌نراوێكدا كه وێنه‌یه‌كی بۆ ئاژانسی هه‌واڵی زاگرۆس هاتووه، رایگه‌یاند، ئەمڕۆ سێشەمە ئارام محمد قادر وەزیرى خوێندنى باڵا و توێژینەوەى زانستى پێشوازی لە نصراللە رشنودى سەر کونسوڵى کۆمارى ئیسلامى ئێران لەهەولێر و وەفدێکى کونسوڵخانە كرد و باسيان له هه‌ماهه‌نگی بواری خوێندنی باڵا و گۆڕینه‌وه‌ی ئاڵوگۆڕی زانیستی كرد.\nلەو دیدارەدا کە بریکارى وەزارەت و ڕاوێژکار و بەڕێوەبەرانى گشتى وەزارەت ئامادەیبون، سەر کونسوڵى کۆمارى ئیسلامى ئێران لەهەولێر ڕایگەیاند: وەزارەتی خوێندنى باڵا و توێژینەوەى زانستى یەکێکە لە وەزارەتە گرنگ و پڕ بایەخەکان و وەک کۆمارى ئیسلامى ئێرانیش ئامادەى سەرجەم هاوکارى و پشتیوانیەکین بۆ ئەم وەزارەتە. وتیشى: لەڕابردو زۆرترین هاوکارى و بەرەو پێشچونمان لەگەڵ وەزارەتى خوێندنى باڵا هەبوە، دەمانەوێت ئەم بەرەو پێشچون و هاوکاریانەمان بۆ ئاستێکى فراوانتر و بەرەو ئاڵوگۆرى زیاترى مامۆستاو خوێندکارو راهێنانى کادیران و پێگەیاندنیان ببەین.\nلەلایەن خۆیەوە د. ئارام محمد قادر وەزیرى خوێندنى باڵا و توێژینەوەى زانستى ڕایگەیاند کۆمارى ئیسلامى ئێران لە زۆر ڕەهەندەوە گرنگى و بایەخى بۆ هەرێمى کوردستان هەیە، سەبارەت بە پەیوەندییە زانستییەکانى نێوان هەردولاش، وەزیرى خوێندنى باڵا و توێژینەوەى زانستى دوپاتیکردەوە دەمانەوێت هاوکارى و هەماهەنگیمان لەبوارى خوێندنى باڵا و پێشخستنى ئاستى زانستى و گۆرینەوەى ئاڵوگۆڕى ئەکادیمى و خوێندکارو مامۆستاکانمان لەگەڵ زانکۆکانى ئێران بەتایبەت بۆ گەشەپێدانى بوارە تەکنیکیەکان زیاتر پەرە پێبدەین.\nسەبارەت بە زانکۆ باوەڕپێکراوەکان وەزیرى خوێندنى باڵا و توێژینەوەى زانستى ڕایگەیاند: سیستم و بەرنامەى خوێندن لە وڵاتى ئێران بۆ ئێمە گرنگە سودى لێ وەردەگرین و سیاسەت و بەرنامەشمان ئەوەیە پەرە بە پەیوەندییەکان بدەین، بۆیە تێگەیشتنى ئێمە ئەوەیە ئەو کەسانەى بۆ بەدەستهێنانى بڕوانامە ڕو لە وڵاتى ئێران دەکەن لە زانکۆ ئاست بەرزەکانى ئەو وڵاتە درێژە بەخوێندنى باڵا بدەن و لەو ڕێگەیەشەوە زیاتر گرنگى بە پەیوەندییەکانمان دەدەین.


» یادی جەژنی نەتەوەیی نەورۆز لە پۆڵەندا بەرز ڕاگیرا\n2 شه‌م, 19 نیسان 2021 23:42\nیادی جەژنی نەتەوەیی نەورۆز لە پۆڵەندا بەرز ڕاگیرا\nئازار 28, 2019,&nbsp14:40\nدوێنێ سێشەممە بەرواری ٥ی خاکەلێوی ٢٧١٩ی کوردی بەرامبەر بە ٢٦ی ئاداری ٢٠١٩، نوێنەرایەتی حکومەتی هەرێمی کوردستان لە پۆڵەندا یادی جەژنی نەتەوەیی نەورۆزی کردەوە. لە یادەکەدا چەندین کەسایەتی بەناوبانگی پۆڵەندی و بیانی بەشداریان کرد، لەوانە:\n(نوێنەرانی حکومەتی پۆڵەندی و وەزارەتەکانی دەرەوە و دارایی و ئابووری، نوێنەرانی حکومەتە خۆجێییەکان، پەرلەمانتارانی پەرلەمانی یەکێتی ئەوروپا و پەرلەمانی پۆڵۆنیا، باڵوێز و سەرکونسوڵ و کونسوڵی فەخری چەندین وڵات، دیبلۆماتکارانی ئەوروپی، نوێنەرانی زانکۆکانی پۆڵۆنیا، نوێنەرانی ئەو ڕێکخراوە خێرخوازیانەی کە یارمەتی مرۆیی پێشکەشی ئاوارەکانی کوردستان دەکەن، دەزگاکانی میدیا و ڕاگەیاندن، دۆستانی کورد لە پۆڵۆنیا،…هتد)\nنوێنەرانی ڕەوەندی کوردی لە هەر چوار پارچەی کوردستان و قوتابیە کوردەکان بە جلو بەرگی ئاڵا و واڵای کوردیەوە پێشوازیان لە میوانەکان کرد.\nمیوانەکانیش لای خۆیانەوە پیرۆزبایی ساڵی نوێی کوردییان کرد و هیوای داهاتووەیەکی گەشیان بۆ کورد و کوردستان خواست.\nسەرەتای یادەکە بە چەند خولەکێک وەستان بۆ گیانی پاکی شەهیدانی ڕێگای ڕزگاری کورد و کوردستان لەگەڵ مارشی نەتەوەیی (ئەی ڕەقیب) و مارشی نەتەوەیی پۆڵەندی دەستیپيکرد.\nدواتر بەڕێز زیاد ڕەئووف، نوێنەری حکومەتی هەرێمی کوردستان لە پۆڵۆنیا وتاريکی پيشکەش کرد و تێیدا باسی لە گرنگی مانگی ئادار بۆ نەتەوەی کورد کرد کە هەم ڕووداوی دڵخۆشکەر،هەم ڕووداوی دڵتەزينی تێدایە؛ لەوانە ڕێککەوتنامەی ١١ی ئاداری ١٩٧٠و جینۆسایدی هەڵەبجە لە ١٦ی ئاداری ١٩٨٨ و سەرهەڵدانی ڕاپەڕینە مەزنەکەی ١٩٩١. هەر لەو مانگەشدا مەلا مستەفا بارزانی، ڕێبەری ڕزگاریخوازی کوردی لەدایک بووە و کۆچی دوایی کردووە. یەکێکی تر لە یادە گرنگەکان، سەری ساڵی نوێی کوردیە کە دەکەوێتە ٢١ی هەمان مانگەوە. هەروەها ئاماژەی بە کەلتوور و مێژووی جەژنی نەورۆز و گرنگی ئەو یادە نەتەوەییە کوردیەی بە ئامادەبووان ڕاگەیاند. پاشان بەڕێزیان باسیان لە دوا پێشهات و دۆخی سیاسی و ئابووری و ئاسایشی کوردستان و ناوچەکە بۆ ئامادەبووان کرد و ئاماژەیان بەوەدا کە بەڕێزعادل عبدالمهدی وەک سەرۆک وەزیرانی تازەی عێراق کەسێکی گونجاوە بۆ گەڕاندنەوەی سەقامگیری و دیالۆگی نێوان هەولێر و بەغدا و هەندێک هەنگاوی جددی ناوە بۆ ئاساییکردنەوەی پەیوەندیەکان. لە کۆتایی وتەکانیدا، بەڕێز زیاد ڕەئووف سوپاسی حکومەتی پۆڵەندی و وڵاتانی تری ناو هاوپەیمانی نيودەوڵەتی دژ بە تیرۆر کرد بۆ پێشکەشکردنی هەموو جۆرە هەماهەنگیەک لە ڕووی سەربازی و ئابووریەوە لە ماوەی جەنگی دژ بە تیرۆرستانی داعش. هەروەها سوپاسی دەزگا خیرخوازیەکانی کرد کە یارمەتی پێشکەش بەو ئاوارانە دەکەن کە لە هەرێمی کوردستان نیشتەجێن، وە هیوای بەردەوامی و هاریکاری زیاتری بۆ خواستن.\nپاشان بەڕێز خاتوو(ئەلیکساندرا خانزێل) بەرپرسی پەیوەندیەکانی دەرەوەی هەرێمی مازۆڤێسکی کە وارشۆ پایتەختیەتی، وتارێکی بەناوی سەرۆکی هەرێمی مازۆڤێسکی خوێندەوە و تێیدا پیرۆزبایی خۆیان بۆ یادی نەتەوەیی نەورۆز ڕاگەیاند و هیوای ئاشتی و سەقامگیری زیاتریان بۆ کوردستان خواست و ئاماژەی بە هەوڵەکانیان دا بۆ پتەوتر کردنی پەیوەندیەکانیان لەگەڵ هەرێمی کوردستان لە هەموو ئاستەکاندا.\nلە لایەکی ترەوە چەندین نامەی پیرۆزبایی بۆ نوێنەرایەتی حکومەتی هەرێم لە پۆڵەندا نێردرا لەوانە نامەی:\n( پارێزگاری شاری پۆتکورپات، پارێزگاری شاری چانستاخۆڤا، سەرۆکی زانکۆی ماری کیوری لە شاری لوبلین-پۆڵۆنیا، چەندین کەسایەتی تایبەت و دۆستی کورد لە پۆڵۆنیا)\nپاش کۆتاییهاتنی خوێندنەوەی وتارەکان، میوانەکان لە کەشێکی ئارامدا لەگەڵ قوتابیە کوردەکاندا کەوتنە گفتوگۆ و سەرسامی و خۆشحاڵی خۆیان بە جلوبەرگی ڕەنگاوڕەنگی کوردی دەربڕی. جێی ئاماژە و دەستخۆشیە کە خاتوو (ماوگۆژاتکا ئۆلاشینتسکا) نوێنەری ڕێکخراوی پزیشکی خێرخوازی پۆڵەندی بە جلی کوردیەوە ئامادەی یادەکە بوو. ئەم هەڵوێستەی بەڕێزیان نیشاندانی دۆستایەتیانە بۆ گەلی کورد.\nشایەنی باسە ئەم جۆرە پرۆگرامانە کار لەسەر زیاتر ناساندنی کەلتوور و مێژووی کوردی دەکات بە خەڵک و کاربەدەستانی پۆڵۆنیا.\nلە کۆتاییدا، وەک نوێنەرایەتی حکومەتی هەرێمی کوردستان لە پۆڵۆنیا، دەستخۆشی لە یەکە بە یەکەی ئامادەبووان دەکەین و پیرۆزبایی خۆمان ئاڕاستەی هەموو کوردێکی بەشەرەف دەکەین لە هەر چوار پارچەی کوردستان و جیهان. هیوادارین هاتنی نەورۆز و چرۆکردنی گوڵە جوانەکانی کوردستان ببێتە هەوێنی کۆتاییهاتنی ناخۆشیەکان و زیاتر بووژانەی کوردستان.


1/3/2021 - 13:03\nهیچ کەس نەبوو گلەی و خەمێکی لە دڵدا نەبێت\nدوای دوو ساڵ لە سەردانی کردنم بۆ بەغدا بە مەبەستی ئەنجامدانی چەند فیچەرێک دەرباره‌ی بارو دۆخی خۆپیشاندەرانی ۲٥/۱٠/۲٠۱۹ لە بەغدا، دووبارەبە مەبەستی ئەنجامدانی چەند بەرنامەیەک و زانینی بارودۆخی بەغدا لە دوای هاتنی کۆڕۆنای دووەم، لە بارو دۆخێکی ماندووداو لە کاتی قەدەغەی هاتووچۆدا سەردانی دەکەمەوە، ئەوەی لە هەواڵەکان و هاوڕێیان گوێم لێ دەبێت دڵ خۆشکەر نیە! تەنانەت ئەوه‌ی کە چاوەڕێ بوون ئەنجام دانی هەڵبژادنی پێش وەختەش دواخروا، بیگۆمان بۆ ئەوەش پاساوی چاکیان هەیە.\nهێلى ئاسمانى العراقیە گەشتەکانی هەر وەکو خۆیەتی فرۆگه‌كه فوله ئەوەی کە جیاواز بوو، یەک کارمەند لە ماوەی ٤٥ خولەکی گەشتکەمان هات و دوو جارگوتی دەستان بە مادده‌ى خاوێنکەرەوە پاك دەکەنەوە ؟\nلەگەڵ گەیشتنم، (ئارام)ی هاوپیشەم لە فڕۆکەخانە بەدوامدا هات و گووتى : هەر گەیشتی دوو رۆكێت لە ناوچەی سەوز كه‌وتۆته خواره‌وه و (٦)ئۆتۆمبێلی سوتاندووه ئەمە یه‌كه‌م هەواڵى ترسناک و دڵتەزین بوو، هەرلە شەقامی فڕۆکەخانە گۆڕانکاری بۆمن به دیار کەوت، ناوی شەقامێکی فڕۆکەخانە بە ناوی (ابو مهدی مهندس)یان کردووە، لە دوای ساڵیادی کوشتنی(ابومهدی مهندس، قاسم سوله‌یمانى) .\nزۆر سیمای خەڵکم بە ڕوونی نەئەبینی لەبەر بەستنی ماسک، دەنا هیچ کەس نەبوو گلەی و خەمێکی لە دڵدا نەبێت، ئەوا بێ پرسیار کردن ڕوون و ئاشکرایە، تەنیا ئەوه‌ی دەوێ کە یەک پیاسە بکەی لە شەقامی (کەڕادە و گۆڕەپانی تەحریر) هەمووی دەبینی و هەستی پێ دەکەی .\nلە نێوان ۱٠ مەتر لەسەر شەقامی (کەڕادە)وێنەی وەکو خۆیان دەڵێن شەهیدێکی (حەشدی شەعبی) دەبینی و بە فۆنتی فارسی ناوی نوسراوە، ڕێک شەقامه‌کانی تەهرانم دەهاتەوە یاد. ئەوه‌ی کە جیاواز بوو گروپه‌كانى حەشدی شەعبی بۆ نمایش و خوپێشاندان بەدەر ناکەوێت، لە ناکاو لە شەقامه‌کان لە تەهران وەکو ئەوه‌ی لە کەڕاده ی بەغدا بینیم کە بە ئاڵا و سرودوو گۆرانی و بە چەند ئۆتۆمبێل دەسووڕانەوە .\nئەمە حاڵی بەغدایە، ئەوی کە من و ئێوە باوەڕ دەکەم بەلاتانەوە گرینگ و جێ پرسیاربێت ئەوەیە کە کورد ڕۆڵی چییە؟ کوردانێک کە دانیشتووی بەغدان و ساڵانی ساڵ چۆنن و کەسایەتی سیاسیەکانمان لەوێ چۆن کار دەکەن؟ منیش بە هەمان شێوە دەمویست ئەوانە ببینم و بە تایبەتی دوای ریفراندۆم .\nئەوی کە لە ڕێگای بەشێک لە داواکاری و مامه‌ڵه‌ى کوره‌دکان لە ئۆفیسی سەرۆکی نوێنەرانی نوێنه‌رایه‌تى حكومه‌تى هه‌رێمى كوردستان لە عێراق لای بەڕێز فارس عیسا بینیم بەشێکی زۆر لەسەر فۆڕمەکان و داواکاریە ڕەسمییەکان زمانی کوردی بە کار ناهاتووە، کە بەپێ دەستووربێت کوردی دووەم زمانی فەرمیە لە عێراقە .\nلە گوڕەپانی تەحریر بەرەو ڕوی چەند کوردێک بوومەوە کە مایکی کوردستان تیڤى یان بینی بە دەستمەوە پیان خۆشبوو سەلامێک بکەن، وەکو چۆن دەڵێ ئارامییەک هاتبووە ناو دڵیانەوە کاتیک کەناڵێکی کوردییان بینی، هەر چەند هەوڵم دا بە کوردی یا تەنانەت عەربی لەسەر دواخستنی هەڵبژاردن قسەم بۆ بکەن، بەڵام نەیانکرد و داوای لێ بووردنیان کرد .\nوەزارەتی تەندروستی لە بەغدا لە ۱۸ى مانگەوە بڕیاری قەده‌غەی هاتووچۆی دابوو بەهۆی سەرهەڵدانی کۆڕۆنای گۆڕاو و لە دوای کاتژمێر هەشتی ئێوارەوە هەموو دوکان و هاتووچۆ ڕادەگیرێن، هەربۆیە لە نێوان چەند کیلۆمەترێک خاڵی پشکنین هەبوو لە کاتی ئاسایدا، ئێستا بووە بە دوو! یەکێکیان لەبەر کۆڕۆنا و ئەوەی دیگەش لەسەر ئەمن و ئاسایش کە گۆمانیان لە هەموو کەس دەکرد، تەنانەت لە منداڵیش، ئەو هەفتەیه‌ى کە من لە بەغدا بووم دەنگۆی ئەوە هەبوو یا باس باسی شارۆچكه‌ى (جرف الصخر) بوو كه به دوورى 60 كیلیۆ مه‌تر ده‌كه‌وێته باشورى به‌غدا و ده‌كه‌وێته نێوان پارێزگاى به‌غداو كه‌ربه‌لا، بەناوی گومان لێکردن لە نزیەکەی ۱٤٠ کەس لە دانیشتوانی ئەو شارۆچكه‌كه به ژن و منداڵ و پیاو بە ناوی تیرۆریست نەیان دەهێشت بگەڕێنەوە شوێنه‌كه‌ى خۆیان .\nسەرتان زۆر نەئێشێنم ئەوەی لە چەند پەڕلەمانتارێکی عێراقی بە سوونە و شیعەو و چەند کتێب و لێکۆڵینەوە و شروڤەی سیاسی بخوێنمەوە، لەم نزیکانە هیچ هیوایەکم بە باشبوونی بارودۆخی عێراق و بەغدا بە تایبەتی کە سەرچاوەی بڕیاردان و حکومڕانی عێراقە نیە.\nبەڵام کورد نابێت دەست لە مافی خۆی بکێشته‌وە و لەوە باشتریش دەتوانێت هەوڵی به ده‌ستهێنانى مافی خۆی بدات و کورد دەبێت یەک ریزی پیشانی حکومەتی عیراق بدات وەکو چۆن هەرێمی کوردستان لە ڕووی پێشکەوتن و سەقامگیری ۱٠٠ ساڵ لە پیش ئەوانە.